text:
E trahamento di un Powerpoint casi tur hende por, pero con por haci e slidenan aki interactivo? Y con por haci sesion live via Google Meet cu bo klas, cu ayudo di interactive whiteboard Jamboard? Y con e generacion aki, e generacion Z, ta siña? Tur e preguntanan aki y mas tabata puntonan central durante e dianan di estudio dia 25 y 26 di augustus, na cual tur e docentenan di Colegio Arubano a participa.
Desde e lockdown di e isla na maart, enseñansa digital a haya un boost enorme na Colegio Arubano.Sinembargo, e sentimento cerca e docentenan ta cu enseñansa no mester sosode riba distancia, sino den klas. Door di e situacion di Covid-19 actual, a pospone e apertura di scol cu dos siman y esaki tin un caracter diferente cu normal.Colegio Arubano a tuma decision cu ta cuminsa dialuna 31 di augustus cu e lesnan online y pa e motibo aki mes, a organisa e dianan di estudio e siman prome cu aña escolar 2020-2021 habri.
Buki y herment online
Dia prome di augustus, señor Tim Croes, a cuminsa eherce su funcion di rector di Colegio Arubano. E ta mira e medionan digital como un herment extra pa e docentenan.”Un buki ta keda necesario den enseñansa, banda di online tools”, tabata su palabranan riba e prome dia di estudio na Colegio Arubano. Segun Croes, e docentenan mester haya e conocemento ta con ta traha cu e hermentnan aki. Pesey a ofrece workshop tocante e posibilidadnan di enseñansa digital durante dos dia. Acerca, nan a practica cu nan mesun materia. E facilitadonan di University of Aruba, IPA y coleganan di Colegio Arubano a inspira e docentenan y comparti nan conocemento den e proceso di desaroyo di e lesnan digital. Pa medio di esaki, ta gradici e profesionalnan aki un biaha mas pa nan contribucion balioso na bienestar di enseñansa na Colegio.
Digitalicion como punto central
“Naturalmente e adkisicion di e conocemento digital y e aplicacion di esaki den les no ta caba cu e dianan di estudio aki,” Tim Croes a vocifera.”Lo duna mas atencion na esaki den futuro cercano. Digitalisacion ta un herment necesario den e vision di enseñansa cu nos ta desaroya. E ta un proceso di siñamento, den cual ta laga e docentenan liber pa nan investiga loke ta cuadra cu nan estilo.” E rector ta contento cu e resultado y e evaluacion positivo ricibi relaciona cu e dianan di estudio.”Cu esaki nos a pone un fundeshi fuerte pa enseñansa digital, cu ta di importancia pa enseñansa durante e situacion actual di pandemia.”
Gobierno a dicidi cu ta habri e scolnan diahuebs dia 3 di september, sinembargo esaki por cambia si tin cambio relaciona cu Covid-19. Esakita loke e docentenan no ta spera; nan ta entusiasma pa ricibi nan alumnonan fisicamente despues di algun luna
Pa mas informacion comunica cu: Tim Croes, rector Colegio Arubano. Mail: tim.croes@colegioarubano.aw


c: text/html

text:
L.G.Smith Boulevard – Diasabra marduga algo pasa di 1’or un muhe posiblemente bou influencia lo a yega na Seaport Casino y a maltrata un muhe.
Algun rato despues patruya cu a bay e sitio no a bin topa cu e persona pero lo a keda tira bista rond.
Algo prome cu 2’or di marduga, polis a topa cu e muhe aki altura di Crystal Casino cu lo tin di haber cu e caso na Seaport Casino.
Polis a para e patruya memey caminda y a acerca e muhe, y despues di a haci’e algun pregunta a bay over na detene pa maltrato.
E muhe a keda discuti un rato cu e agentenan dicon ta detene e, e la wordo splica e proceso y na yegada di transportwagen a hib’e warda di Playa unda cu e lo a wordo cera despues.

robotstxt: allowed

filter: keep


text:
Lista di konsepto
Hasi un eskoho for di e sigiente “sub items”:
- Pagadó di impuesto OZB (mi tin ku paga OZB?)
- Impuesto riba propiedat: kiko esaki ta presis?
- E siguiente kasonan ta haña dispensashon di OZB
- E balor di propiedat inmovibel pa OZB
- Kambio den balorashon temporal
- Kobransa di impuesto (pa fasilidat ta sigui usa e palabra aanslag den e tekstonan ku ta sigui)
- Opheshon kontra di e balor stipulá i otro tipo di opheshon
- Kobransa di e impuesto ku debe
Pagadó di impuesto OZB (mi tin ku paga OZB?)
Ta kobra OZB na momentu ku un persona, na kuminsamentu di un aña, ta disfrutá di, ta poseé òf tin derechi limitá di un propiedat. Bo ta bini na remarke si na kuminsamentu di aña, bo ta menshoná den e registro di kadastral.
Den kaso ku un edifsio ta riba tereno di hür ku ta propiedat di Kòrsou lo kobrá e hürdó di e tereno e impuesto di e balor di e edifisio.
Si na kuminsamentu di aña tin mas ku un pagadó di impuesto ku ta disfrutá di un propiedat, e kobransa di e impuesto ta bira unu kolektivo.
Impuesto riba propiedat: kiko esaki ta presis?
1. Ta konsiderá e siguiente kasonan komo propiedat:
- konstrukshon di un edifisio (kas, pakus/tienda, kantor etc. );
- un propiedat sin konstrukshon (tereno);
Den kaso ku e tereno ta di hür, e konstrukshon ku tin riba e tereno ta propiedat di e doño di tereno. Tereno ku ta propiedat di Kòrsou ta haña dispensashon di OZB. Pa e kaso aki lo kobra e hürdó di e tereno e balor di e edifisio ku e tin riba e tereno.
E siguiente kasonan ta haña dispensashon di OZB:
- propiedat ku ta pertenesé na Kòrsou;
- propiedat ku ta pertenesé na Estado di Ulanda i ku ta hasi uso di dje solamente pa servisio públiko;
- edifisionan ku prinsipalmente ta destiná pa servisio honorario i e partinan ku ta pertenesé na e edifisio (por ehèmpel Iglesia, Moskee, Synagoge);
- sementerio i krematorio inkluso edifisionan ku ta pertenesé na nan;
- edifisionan únikamente pa uso di edukashon no komersial;
- edifisionan únikamente pa uso di kuido médiko òf kuido pa pashènt òf personanan ménos habilitá;
- na bienestar di kompanianan ku e propósito pa usa e tereno kultural únikamente pa agrikultura i selvikultura, ku kondishon ku no a konstruí edifisio riba e tereno;
- sierto kompleho di edifisio i propiedatnan di empresanan ku ta kai bou di sierto areglonan spesífiko, ku tin komo meta stimulá desaroyo ekonómiko. Nos ta referí na e lei pa e formulashon eksakto;
- terenonan natural ku ta aksesibel pa públiko despues ku haña aprobashon di Minister;
- terenonan deportivo i fasilidatnan pa deporte.
Na c te ku f i na j ta konta solamente si esaki ta pertenesé na Kòrsou òf na un fundashon ku no ta dirigí òf ta hasi ganashi.
E balor di propiedat inmovibel pa OZB
E norma pa kobransa di OZB ta basá riba e balor stipulá, ku kondishon ku ora traspasá e propiedat kompletu, esun ku haña esaki no tin reklamo riba dje. E persona ku kumpra e propiedat por hasi bon uso di dje sin ningun problema. Nos ta yama esaki tambe e balor ku e tin riba merkado: e balor ku un tersero ta dispuesto pa paga pa e kumpra e propiedat di bo i e propietario nobo por hasi uso di dje inmediatamente (no den estado di hür).
Ta determiná e balor di e edifisio ku tin riba e tereno di hür, ku ta propiedat di Kòrsou, sin tene kuenta ku e balor di e tereno.
Den sierto kaso tin eksepshon ku ta konta otro tipo di balorashon. Pa esaki nos ta referí na e teksto di e ordenansa.
Ta stipulá e fecha di balorashon na kuminsamentu di un periodo di 5 aña. E promé periodo pa kobransa di OZB ta di 1 di yanüari 2014 te ku 31 di desèmber 2018.
Kambio den balorashon temporal
Si un propiedat a kambia komo resultado di konstrukshon, rekonstrukshon, mehorashon, deskomposishon, destrukshon i algun kaso mas nombrá den e lei lo desviá for di e regla di fecha di balorashon, ku ta na komienso di e periodo di sinku aña. Lo balorá e propiedat di nobo. Esaki ta kuminsá konta na inisio di e siguiente aña ku e kambio a tuma lugá.
Ta stipulá un balor nobo solamente si e kambio a surpasá 5 % di e balor original i un mínimo di NAf. 25.000,00.
Kobransa di impuesto (pa fasilidat ta sigui usa e palabra aanslag den e tekstonan ku ta sigui)
Ta kobra OZB pa medio di un aanslag. Tin dos tipo di aanslag, un voorlopige aanslag i un aanslag definitivo. Ta stipulá un voorlopige aanslag na momentu ku no tin tur dato pa e bira definitivo (por ehèmpel via balor di un taksashon). Despues di tur voorlopige aanslag lo bo risibí un aanslag definitivo pa e aña(nan) konserní.
Inspektor ta stipulá e balor di e propiedat despues ku e tin indikashon kiko e promé aanslag definitivo ta bira pa e periodo di 5 aña. Lo informá e persona konserní por eskrito di e balor di su propiedat.
Si un propiedat tin mas ku un pagadó di impuesto embolbí (herensia no repartí, timeshare etc.), Inspektor por imponé un aanslag riba un di e personanan.
No ta kobrá un aanslag ku tin un montante ménos ku NAf. 100,00.
Opheshon kontra di e balor stipulá i otro tipo di opheshon
Por entregá un opheshon kontra di e balor stipulá serka Inspektor solamente den e promé aña di e periodo di 5 aña, ku e balorashon ta bálido. Un opheshon kontra di otro tipo di aanslag ku no ta e esun definitivo riba e promé aña, no por ta kontra di e balor stipulá.
Por entregá otro tipo di opheshon riba e aanslag di OZB.
Kobransa di e impuesto ku debe
Den kaso ku tin mas ku un persona tin benefisio for òf tin drechi riba un propiedat, Ontvanger lo kobra esun ku e aanslag ta dirigí na dje e impuesto. Lo no tene kuenta ku e derechinan di e otro pagadónan di impuesto.
Den kaso ku tin mas persona tin benefisio i mester paga OZB riba e propiedat, tur pagadónan di impuesto ta responsabel pa e montante kompletu di OZB.


text:
KRALENDIJK – Durante selebrashon di Dia di Boneiru riba 6 di sèptèmber 2019 riba Plasa Wilhelmina, sr. James Finies a keda detené dor di agentenan di KPCN. Sr. Finies a pidi delantá pa pèrmit pa manifestá, pero no a mantené su mes na e instrukshon ku gezaghèber a indiká. E instrukshon nan tabata klaramente deskribí den e pèrmit ku a duné pa un manifestashon públiko. E mes a firma ku e la risibi esaki tambe. E por demonstrá na un lugá indiká riba Plasa Wilhelmina en frente di e podio. Riba e dia en kwestion e la bai demonstrá dilanti di ofisina di kolegio ehekutivo i no riba Plasa Wilhelmina pa motibu ku e no tabata di akuerdo ku e lugá indiká.
Pasombra e no a kumpli ku e indikashon, polis a demandé pa e bandoná e lugá dilanti di ofisina di kolegio ehekutivo. Na momento ku e no kier a kumpli ku esaki, e la keda detené. Durante di e detenshon e la resistí pasivo. Dor di a aktua asina, sr. Finies a hasi su mes kulpabel na dos echo kastigabel.
Pasombra sr. Finies a keda detené un par di ora na warda di polis i no a yega di haña su mes metí den problema ku polis i hustisia, Ministerio Públiko BES a disidí di seponé e kaso kondishonalmente ku un periodo di prueba di un aña. E kondishon aki ta ku durante di un aña e no mag kometé echonan kastigabel. Si e no kumpli ku esaki, lo presentá e kaso dilanti wes.


text:
Sur Korea ke duna Volkswagen un but di 32 mion dòler.
Sur Korea ke duna Volkswagen un but di 32 mion dòler debí na un skandal di disel. Sinku èks-ehekutivo ta keda akusá. E komishon pa komèrsio honesto di Sur Korea a pidi pa hasi un investigashon den e kantor prinsipal di Volkswagen na Sur Korea.
Volkswagen a primintí pa kolaborá ku e investigashon di outoridatnan surkoreano, pero ta bisa ku ainda outoridatnan, no a pone nan na altura. E but imponé, ta esun di mas haltu ku a ser duná den e pais asiátiko pa motibu di propaganda falsu.
Den un deklarashon Volkswagen a anunsiá ku lo hasi tur su posibel pa rekobrá e konfiansa di outoridat, klientenan i otro interesadonan na Korea. Den pasado Sur Korea a duna e kompania di outo un but kaba di 17.8 mil mion won (masomenos 14,2 mion euro). Tambe a suspendé benta di outonan Volkswagen.


text:
Coronavirus a crea un medio ambiente social ideal pa formacion y plamamento di teorianan di conspiracion. Cu esaki ta referi na e teorianan popularmente conoci como ‘conspiracy theories’. E nomber ta indica exactamente locual esaki ta ensera, e ta teorianan crea pa duna supuesto ‘splicacion’ na cierto eventonan.
Aki hopi vez e teorianan ta wordo acompaña pa pensamento cu un grupo poderoso y macabro tin envolvimento den eventonan global. Pues cu ‘conspiracy theories’ ta papia di teorianan crea pa hende, y no hechos confirma pa medionan o institucionan creibel y confiabel.
Den un temporada turbulento, manera e pandemia di coronavirus, ta comprendibel cu persona ta busca contesta na e problemanan mundial den teorianan di conspiracion. Gran parti di e comunidad ta pasando den incertidumbre pa locual ta nan salud, nan empleo, nan finansas y bida familiar.
Pues individuonan ta busca respuesta y splicacion pa e situacion desconoci cu henter e comunidad global ta aden. Tin un cantidad di teorianan di coronavirus. Esnan mas conoci y cu ainda no tin prueba creibel pe ta cu e virus a wordo crea den un laboratorio y plama intencionalmente den publico.
E teorianan di conspiracion pa locual ta coronavirus ta varia y por hasta contradeci otro. Tin grupo cu ta pensa e virus ta ‘fake’ y tin grupo ta pensa e virus a wordo crea pa deshaci cu un parti di populacion. O tin grupo cu ta haya e virus a wordo crea y plama pa co-fundador di Microsoft, Bill Gates.
E pensamento, cual no ta funda riba informacion di fuentenan creibel y confiabel, ta haya cu Bill Gates kier vacuna tur hende na mundo pa asina hinka microchip den e curpa humano.
Riba paginanan di benta riba medionan social por constant mira debate riba e diferente teorianan di conspiracion. Si no ta 5G, ta coronavirus o ta vacuna di microchip.
E teorianan aki no ta sin consecuencia pa sociedad. Un ehempel ta e informacion eroneo reparti pa locual ta e coronavirus y transmision di e virus. Momento cu hendenan ta cay pa pensamento cu ta eroneo, nan por cuminsa neglisha e medidanan di proteccion poni pa esnan den autoridad.
Un ehempel por ta si persona no ta haya e peliger di e virus ta real. E persona por bay neglisha medidanan manera distanciamento social y labamento frequente di man. Y na otro banda, un persona bou impresion cu e virus a wordo traha y plama intencionalmente pa caba cu un seccion di sociedad global lo no por biba trankilo tampoco.
Banda di e efectonan aki, teorianan di conspiracion cu ta culpa otro persona o pais, por aumenta casonan di xenofobia o racismo. Esakinan tin consecuencianan real pa hende cu despues ta bira e blanco pa atakenan fisico tambe.
Un splicacion pakico tin persona ta kere den teorianan infunda ta cu e ta den e psicologia humano pa busca sentido den locual ta e caos di e momento. Buscando teorianan di conspiracion ta reduci e stress y ansiedad cu ta ser sinti pa cu e situacion. E impotencia cu un persona por sinti ta causa un buscamento bek na un sentido di control.
Hayando teorianan infunda pa kere aden ta un forma cu algun persona a scohe pa yuda nan trece sentido bek den e caos actual. Un parti dificil di e sorto di teorianan aki ta cu instancianan cu purba contraresta informacion eroneo ta wordo tilda di ta forma parti di e conspiracion. Pues personanan no asina liher lo por wordo convenci di e berdad.
E unico forma pa contraresta informacion infunda y eroneo ta pa medionan y institucionan traha pa keda transparente y publica informacion basa riba hechos real. Asina por no solamente trece informacion confiabel, pero tambe reduci e panico y ansiedad sinti den publico pa cu e situacion.


text:
Priscilla a biaha rond mundo como modelo profesional y el a traha cu varios marca mundialmente conoci. E ta recorda tempo cu e tabatin solamente 18 aña yegando Hulanda pa biba. E tabata prome bes cu el a biaha pa un otro pais y cu asina hopi soño yegando ey. Awendia e ta comparti cu hopi orguyo, cu mas cu mitar di nan el a cumpli caba.
E tabata riba portada di e revistanan di moda, y sigur pa FOCUS e tabata un honor pa Priscilla ilustra e portada di 20 aniversario na april 2015. E tabata den short films, propagandanan di television, y el a traha cu varios cas di moda y fotografonan famoso. El a siña conoce hopi diferente cultura y paisnan rond di mundo, p’esey e lo ta pa semper agradecido.
Despues di 12 aña di ta un modelo profesional, Priscilla a dicidi di dedica su carera patras di e lens, como un freelance ‘Fashion Creative’ cu su base na Amsterdam. Pa Priscilla bibando na un otro pais no ta facil, principalmente si tin un diferencia grandi di cultura. E ta bisa cu el a siña pa forma un cuero diki y semper scoge p’e mes.
Den Focus Digital Magazine pa e luna di october, Priscilla ta mustra su cas cu e ta comparti hunto cu su pareha. Como un duo creativo nan cas su diseño interior ta hopi apart y via Instagram por sigui tur e detayenan con nan ta renobando esaki. E revista ta accesibel via Apple iStore, Android Google Play Store y www.focus.aw (Menu Tab FOCUS DIGITAL)


text:
Segun Rumbo pa independensia mental: konosé bo historia pa bo konosé bo mes, un nota di maneho di 2002 di Teritorio Insular di Kòrsou, un Yu di Kòrsou ta keda definí komo: Un hende ku ta biba na Kòrsou òf pafó, ku ta komprondé Papiamentu i ta dispuesto pa traha na fabor di adelanto di Kòrsou. E por deklará na mundu ku e ta akseptá Kòrsou su kultura i historia sin kualkier bèrgwensa. E ta akseptá i kumpli ku e echo ku e ta biba den un komunidat multikultural. E no ta konsiderá elementonan kultural di su propio grupo étniko komo kultura di Kòrsou. E ta akseptá ku su kultura relatá na su grupo étniko ta suheto na kultura Afro (Afro ta: “di Afrika òf relatá ku Afrika òf kultura di Afrika, outor)di Kòrsou. E kultura Afro ta e kultura di Kòrsou i esaki ta dominá tur otro grupo étniko. E nota, firmá pa e Diputado di Enseñansa di e gobernashon PAR i PNP a keda usá despues pa PS, MFK i MAN.
E definishon ariba menshoná tin lus kòrá rònt su kurpa pasombra e ta sali for di e buki di rasismo, diskriminashon, xenofobia den kua e idea sentral ta ku un kultura, grupo étniko ta superior kompará ku e otronan. Akaso nos a lubidá e Tutsi (Rwanda), Rohingya (Myanmar) i Roma (‘zigeuners’) (Oropa), djis pa nombra algun kaso?
Semper a usa elementonan di e definishon ariba pa hustifiká dominio di un grupo riba otro. Aki te kasi 1960 a hustifiká superioridat di religion katóliko riba otro religionnan. Dominio di blanku riba otro -komo si fuera nan tabatin un aprobashon selestial-, a pone ku ta un grupo chikí so por a vota. Derechi di voto pa etnisidat Afro lo a kondusí na kanibalismo.
Pa kolmo e outor(nan) ku ta enfatisá konosementu di nos historia, ta demostrá ku sigur nan no sa historia. Promé ku e yegada (fòrsá) di hendenan di Afrika, tabatin Hudiu, Spañó, Hulandes i no papia mes di e grupo original, e indjannan (caiquetio) ku tur otro a bin haña.
Ami no ta indentifiká ku e definishon ariba. Un grupo étniko su norma i balor no por keda evaluá i balorá usando e norma i balornan di un otro grupo étniko, ni maske esaki ta den mayoria.
Lo bo pensa ku despues di sklabitut, kolonialismo, genosidio, sèksismo, rasismo ku a kousa asina tantu doló, nos lo sa mihó i no akseptá algu semehante di hendenan ku enorme kompleho ku nunka a akseptá nan koló òf etnesidat.
Willemstad, Kòrsou


text:
EPB tin un evento cual ta manera un Fit Challenge y pa esey nan a haya varios premio. E muchanan por a train siman pasa, caminda cu nan por a inscribi. Nan a competi awe pa e premio, consistiendo di dos ticket pa Palm Island pa e ganadornan. A haya premio di Bula tambe pa di dos y di tres luga y pan di Subway, segun juffrouw di Gym Noortje Derksen.
EPB tin diferente richting, entre otro Servicio, Techniek y Administratie. Awe e muchanan di Servicio a haci un examen opdracht.
Nan richting ta Verzorging y den e vak di gym nan a siña con pa guia actividadnan pa mucha, pa stage y hende grandi y tambe actividadnan pa muchanan di scol.
Pa nan examenopdracht nan mester a organisa e challenge. Nan a haci propaganda na scol. Nan a bay Palm Island mes y saca un potret p’asina e ta trending na scol pa asina e muchanan por haya smaak pa drenta den e challenge.
Esey ta e cos di mas dificil. Aunke e e challenge ta pret, pero e ta cay pafo di e oranan di scol. E muchanan cu a participa ta esun cu kier a keda. E challenge riba su mes tabata yen. Un mision cumpli, segun e docente,
E muchanan cu a participa tabata riba diferente nivel. Por a mira muchanan di administratie, techniek y servicio mes. Den un solo palabra One Big Happy Family.
Tabata tin por lo menos 40 mucha cu a participa. Por ta dos hoben inscribi no por a participa pa motibo di lesuur. Tabata tin un lista di espera, di manera cu e dosnan cu no por a participa, nan luga a wordo ocupa pa dos cu tabata riba e lista aki.
Un experiencia nobo
Zaymon Loopstok ta di klas KD4 di EPB y e ta conta cu e opdracht tabata di fitchallenge manera cu e docente a indica, esta Crossfit. Nan tin un meta pa tur e alumnonan pasa bon, keda fit pasobra awendia cu loke tin riba caya di junkfood, mester di dje.
Loopstok ta sigui conta cu e ta na e scol pa 8 aña y nunca nan a yega di haci algo asina. A test esaki y cu el a bay asina bon cu nan ta sigur cu nan lo bay ripitie otro aña pa examenklas. E challenge aki a wordo haci cu 11 otro colega mas tur den e mesun klas.
Loopstok ta gradici specialmente e sponsornan cu a yuda pa e evento aki a bay door, principalmente Palm island, Subway. Ta gradici Rode Kruis pa a bin duna nan sosten. Na tur e docentenan cu a yuda haci e evento aki posibel.


text:
Manera ta conoci aña pasa 2018 Ministerio di Desaroyo Territorial, Infrastructura y Medio Ambiente tawata cla pa introduci riba 1 di januari 2019, e ley di prohibicion di “single use plastic.”
Nos ta referi na productonan desechabel di plastic di un solo uzo, pero tambe e prohibicion di productonan cu ta contene chimico oxybenzone den cremanan antisolar. Gobierno di Aruba a anuncia e campaña ‘Choose Zero, cual ta encera nada di plastic, nada di foam y nada di oxybenzone. Abo tambe por compromete na e solucion.’
Awe DNM ta contento di anuncia cu e fecha oficial cu e ley ta bini na vigor ta, dia 1 di juli 2020. E no ta noticia cu mundialmente tin hopi esfuerzo ta wordo haci pa caba of minmalisa e uzo di productonan di plastic di un solo uzo.
Mundialmente polucion di plastic ta un fenomeno alarmante como cu esaki ta forma un peliger pa nos naturalesa y medio ambiente. Na Aruba tambe nos mester ta mas consciente di e uzo di productonan desechabel di plastic manera plastic cups, plastic forkie, cuchara, cuchiu y pijp. Nan so no ta daña nos medio ambiente, pero tambe productonan cu ta contene oxybenzone den cremanan. E prohibicion aki ta encera benta, distribucion y otorgamento di e productonan ya menciona.
Mientras cu nos ta conscientisa pueblo di e dañonan di polucion di plastic, hunto cu esaki ta bini leynan cu mester ta bon funda y cu mester haya aprobacion pa asina tin un base solido pa controla e prohibicion. P’esey e implementacion di e ley a conoce un tardansa. Ademas a brinda comercio tempo suficiente pa haci tur cambio necesario pa cumpli cu e ley.
Pa duna un ilustracion di e problematica y e rason pakico e ley mester bini, nos ta comparti algun datos cu a yuda nos yega n’e decision aki. Nos tin un populacion di masomenos 120,000 hende y Aruba ta ricibi anualmente mas di 1,000,000 bishitante pa aña y un otro cantidad di 600,000 bishitante di turistanan diario cu ta yega cu crusero den un aña. Nos ta un isla na unda mayoria di e productnan ta wordo importa. Por djies imagina cuanto producto ta wordo uza y mayoria biaha ta escohe pa facilidad e productonan di un solo uzo. Hende mester ta mas consciente di nan uzo y tambe di e concequencia di e uzo excesivo di esakinan y kico e tin ariba nos medio ambiente.
Directie Natuur en Milieu kier a trece dilanti cu e ley su fecha di implementacion ta 1 juli 2020 pero ta haci un peticion pa di awor aki caba nos cuminsa adapta nos manera di consumo y compra. Ta di menciona cu tin productonan alternativo cu ta mas responsabel pa cu nos medio ambiente (milieuvriendelijk). Haciendo esaki bo por yuda sigura un medio ambiente mas saludabel pa nos futuro.


text:
E fecha 10 di mei ta uno cu tin un significacion hopi special pa Alvicia Donata. Riba e fecha aki tanto su wela di parti mama como su mesun mama a casa. Awor e nieta y yiu ta sigui e tradicion familiar pa casa riba e fecha aki pa civil y pa misa. Den e horanan di mainta a yega Stadhuis den un bus, Joswain Werleman & Alvicia Donata, acompaña nan testigo-, famia- y amigonan. Nan a ricibi un bunita sorpesa cu e musiconan presente tocando den e sala momento di a haci nan entrada. E oficial di registro civil a conduci e ceremonia splicando e pareha di e debernan cu ley ta stipula den estado matrimonial. Despues cu nan a ser declara como esposa y esposo nan a ricibi un fuerte aplauso di tur presente mientras nan a duna otro e prome sunchi como Señor & Señora Werleman.
Despues di e ceremonia civil e famia a reuni na Renaissance Suites pa un brindis y pa cuminsa cu e preparacionnan pa e ceremonia eclesiastico. E estilista Edgar Kock y su team tabata encarga cu e makiyahe y peinado di e bride, bruidmeisjes, mama y suegra. Segun e ora stipula un bus a yega Renaissance Suites pa hiba Joswain hunto cu su mama, Magali y ful e grupo cu lo compañanan durante e ceremonia pa Misa St. Filomena na Paradera.
Despues a yega Alvicia acompaña pa su mayornan pa hunto nan hibe altar unda Joswain cu su mayornan tabata spera su yegada. Pastor Toti a duna un bunita predicashi unda el a pone enfasis riba e palabra ‘amor’ y e cuater elementonan di amor cu ta; conocemento, afeccion, respet y oracion. E madrina y padrino ta e miho amigonan di e pareha, TJ Alhip y su pareha Joelly Croes.
Pa celebra e grandioso dia di e enlace matrimonial di Joswain & Alvicia, a sigui parti anochi e celebracion na Renaissance Convention Center. E sala decora den blanco cu e tokenan den e color ros a keda elegante y sofistica. E invitadonan a disfruta di diferente ‘stations’ di cuminda di varios pais y unda no por a falta e platonan tipico di Aruba. Entre e invitadonan tabatin varios amigo cu a bin di exterior pa e enlace matrimonial di Joswain & Alvicia, y nan por a purba tambe nos propio cuminda crioyo. E ambiente sigur tabata fenomenal cu e presentacion di N’Fusion, cu den nan estilo unico a anima e fiesta. Den edicion di FOCUS di juni lo tin un cobertura completo y cu tur e detayenan di e enlace di Joswain Werleman y Alvicia Donata, awor Mr. & Mrs. Werleman.


text:
Awa di Jamaica ta conoci pa su poder diuretico, pero tambe tin otro beneficio, cu kisas bo no tabata sa di dje y cu ta bale la pena pa probecha.
Combati hipertension arterial
Segun un estudio realisa pa Instituto Mexicano del Seguro Social IMSS, e ta yuda reduci e nivelnan di presion arterial.
Preveni e enfermedadnan respiratorio
E ta rico na vitamina C, pues bo ta ekipa bo mes cu un escudo protector contra griep y e otro enfermedadnan respiratorio.
Anticancerigeno
Beb’ cu regularidad, band’i hiba un estilo di bida saludabel, ta contribui na disminui e riesgo di padece di cancer. E polifenolnan di e flor di Jamaica ta antioxidante cu ta mata e celulanan cancerigeno, esaki segun un estudio haci pa e investigadornan di Universidad Medica Chung Shan.
Baha peso
Debi cu e ta diuretico, e ta yuda elimina e kilonan extra di manera natural. Ademas e ta faborece digestion y su accion laxante ta evita estreñimento.
Fortalece sistema inmune
E ta reforsa e sistema inmunologico y bo no mester lidia cu e enfermedadnan constante.
Alivia e coliconan menstrual
Ora bo ta den ‘bo dianan’ beb’e, en bes di pilder of infusion pa alivia e molesternan y e coliconan menstrual doloroso.


text:
Nos a ricibi información for di varios productor di webo, cu actualmente no ta logra bende nan producto nan. Nos ta aprecia si tur esnan cu tin e situacion aki manda nos boso informacion vía info@santarosa.aw pa nos por juda boso comparti boso informacion unda por cumpra webo y alavez informa nos otro colega nan den departamento nan di Gobierno, pa nos por purba hana solucion pa juda boso.
Nos lo mester haya sa di boso, nomber completo di boso, nomber di compania y si ta registra na KVK como productor di webo, cantidad di webo cu boso ta produci pa siman, cuanto boso tin pa bende actualmente y kico ta e prijs pa caha grandi y caha di 12.


text:
Den oranan di atardi Polisnan a haya yamada cu riba e caminda principal pa san Nicolas tin un chauffeur supuestamente coriendo iresponsabel of burachi.
Mesora Polisnan a activa riba e yamada. E auto Tabata bay direccion pariba banda di CITGO Blvd. Algun meter mas pariba a stop e auto. A pare dilanti parlamento. Ora a bay atende cu e chauffeur femenino di e A-20061 un Mitsubishi L200 Blauw, el a splica Polis cu berdad e tabata biniendo di e ruta menciona.
Solamente cu na e rotonde el a pusha pa drenta dilanti un otro auto cu no kier a dune chens. E señora chauffeur ta kere cu di eynan e yamada a drenta. Polis a atende cune net un minuut y no a mira nada particular. E señora no tabata burachi y tampoco a mira algo robes. El a sigui su caminda pa San Nicolas.


text:
Manera ta conoci caba, e pre-finalnan di Caiso & Soca Monarch pa Carnaval 2023, Carnaval 69, a conoce un cambio.
Custumber ta cu tur aña esaki ta tuma luga meymey di luna di januari. Pero Stichting Musica p’e proximo temporada di Carnaval, e prome despues di dos aña, a dicidi di bin c’un cambio, algo innovativo. E pre-final di Caiso & Soca Monarch Contest ta tuma luga den luna di november, reparti den 3 anochi (tres weekend) tras di otro.
Tambe cada anochi di semi-final lo ta dedica na un baluarte di musica aki na Aruba of un baluarte cu a haci hopi den e temporada di Carnaval di Aruba.
E prome anochi a tuma luga na Dakota, cual anochi tabata dedica na Ruben “Scorpio/Tio” Garcia. Ruben tabata un gran baluarte di su bario stima Dakota y na mas di un ocasion tabata maestro di ceremonia den e festival.
Diasabra anochi a tuma luga e di dos anochi (di dos weekend) di pre-final, cual a tuma luga na Centro di Bario Playa Pabou, cual tabata dedica na un baluarte di Companashi, Etty Toppenberg.
Edwina Werleman, presidente di Stichting Musica, a indica di ta super satisfecho cu e publico cu a bin respalda y motivo, apoya tur e artistanan y tambe e bandanan. Tabata un anochi yena di ambiente, for di comienso te fin.
E siguiente presentacion lo ta dia 26 di november, na Centro di Bario Brazil.
Mas aleu, Werleman a bisa di ta contento di wak tur e bandanan cu a presenta, cu a sa di, den un temporada halto, a sa di mustra cu nan por traha un produccion p’asina presenta den un competencia grandi manera cu e Caiso & Soca Monarch Contest.
Na nomber di e directiva di Stichting Musica completo, Edwina Werleman a gradici tur e miembronan di prensa cu a haci un cobertura. Tambe na Stichting Musica mes, pa por a traha asina duro pa asina e Caiso & Soca Monarch por tabata un realidad.


text:
Workshops
Nos como mas cu un sindicato ta ofrece diferente les unda abo como maestro por mehora conocemento y desaroya habilidad nobo.
Appointments
Bo mester conseho legal, ayudo of ta desea un reunion cu representante di Sindicato? Traha bo cita cu nos pa cualkier inconveniente, duda etc.
Sala pa huur
Nos como mas cu un sindicato ta brindabo e oportunidad pa huur un luga espacioso pa cualkier reunion y actividad pa scol, sea ta pa alumno of personal di scol.
Mas di Nos
Mas cu un sindicato!
SIMAR (Sindicato di Maestro di Aruba), antes VLA (Vakbond van Leerkrachten Aruba), a keda funda dia 1 di juli 1969 como e unico sindicato di maestro di scol. Prome cu esey na Aruba tawata tin 5 diferente sindicato: St. Thomasbond pa maestro di scol catolico, Protestant-Christelijke Onderwijzersvereniging Aruba (PCOVA) pa maestro di scol protestant, Arubaanse Onderwijsbond (AOB) pa maestro di scol di gobierno, Vereniging van Leerkrachten bij het Nijverheidsonderwijs in de Nederlandse Antillen te Aruba pa maestro di scol di ofishi y Vereniging van Leraren bij het Middelbaar Onderwijs in de Nederlandse Antillen (VELEMONA) pa maestro di Colegio Arubano.


text:
ORANJESTAD — Hues un rato pasa a declara e hombernan R.G.Z. y J.T.R. liber di falsificacion di documento di 55 bara di oro. Hues ta haya cu ta Douane no tabata cauteloso den yenamento di e documentonan
Pa loke ta e acusacion di labamento di placa, Hues no ta haya legalmente proba cu aki ta trata di oro ilegal saca for di Venezuela cu e fin di laba placa. Hues a declara e duo R.G.Z. y J.T.R liber di tur acusacion.
Hues ta declara duo sospecha di trafica baranan di oro liber.
ORANJESTAD — Hues un rato pasa a declara e hombernan R.G.Z. y J.T.R. liber di falsificacion di documento di 55 bara di oro. Hues ta haya cu ta Douane no tabata cauteloso den yenamento di e documentonan


text:
Diaranson, 11 di maart, Departamento di Dialysis di hospital a tene un caminata yama “Walk for Kidneys” cu a sali for di Brandweer na aeropuerto, sigui bay te cu Westdeck y bek pa brandweer
Segun Rosalin Carolina, enfermera specialisa den dialyse y aferese, no solamente tabata tin e caminata, sino tambe tabata tin un serie charla cu a tuma luga na tanto MFA Paradera como na MFA Savaneta.
Pa loke ta e dos anochinan, esakinan tabata sumamente exitoso y nan ta contento cu e respons di pueblo. A sinti cu a logra di duna hopi informacion, cual ta hopi contento cun’e. A conclui tambe cu un caminata pa pueblo, den e pensamento pa asina promove e bida saludabel y movecion tambe.
Ta hopi contento con hopi hende a bin pa sostene e organisacion. Tambe ta gradicido na tur e hendenan cu a yuda pa haci e eventonan aki posibel. Ta gradici hospital, tambe Superfood pa nan donacion di fruta y refreshments. Tambe Total Finance pa a sponsor y e MFA nan tambe.
Despues di e caminata, un dia despues, lo a tene un health check pa e personal di hospital, promoviendo asina salud bao di e mesun coleganan.
Diabierna lo bay tin un brindis y tambe ta bay clausura cu un bingo pa e pashentnan, tambe dedica algo na nan. Pâesey tambe ta gradici sponsornan pa regalo pa por organisa e bingo pa nan.
Pa cualkier informacion por acudi na hospital pa ricibi informacion. Tin foyeto, tambe riba nan website tin un parti di dialyse cu por lesa e informacion tocante di ki tipo di tratamentonan ta ofrece.
Riba internet tambe por haya asina hopi informacion ilimita kico ta e bon cuido di nos riñonnan. Carolina ta conseha haci research, pasobra di esey bo ta amplia bo mente. Ta recomenda hopi hende pa haci esey.


text:
ORANJESTAD, Aruba
Sra Arends-Reyes nos ta bibando momentonan sumamente preocupante pa cu e situacion mundial tocante e efectonan desastroso causa dor di e virus di COVID-19. Nos ta wak con paisnan sercano y cu relacion cu Aruba ta bayendo den un situacion di calamidad caminda tur cos ta sera, scolnan, tiendanan, misa, tin paro di biahe y con personanan ta keda infecta na gran escala. Mientras cu gobierno di Aruba a caba di cualifica e situacion como un crisis cu ta afecta Aruba, su pilar economico y tambe riesgo pa e salud di su poblacion, e presupuesto cu gobierno di Mep-Por-Red a presenta na Parlamento y ta forsando pa pasa den e dianan venidero no ta cuadra cu e realidad y necesidad di e pueblo di Aruba. Con por ta posibel cu nos ta den diferente crisis y un di nan ta con nos lo maneha e efecto di un pandemia riba un isla turistico dor di manca y corta 1/3 parti di nos presupuesto di mercadeo pa maneha y atrae turista pa Aruba? Gobierno di Aruba ta exihiendo 35 miyon florin awo, mey mey di un crisis, emergencia mundial pa realisa bunita cifra pa tene Hulanda contento y scapa un KB. Corda cu Gobierno di Mep-Por-Red a pidi y haña tur sorto di plaso y dispensacion di Hulanda caba pa por ‘goberna’ den e supuesto ‘crisis’ cu AVP a laga atras, mientras a aumenta tur su gastonan. Ta poco dia ey a sali un comunicado cu pueblo ta paga 1 miyon pa siman na proyecto, realidad tambe ta cu gobierno ta rancando 5 miyon pa siman di pueblo su cartera y e suma aki ta bai bira mas. Y awor cu tin un crisis y tin necesidad urgente di tal vez un flexibilisacion den palabracion pa cu e situacion mundial y economico ya a uza tur e cartanan caba y ta obliga di pidi pueblo su ultimo debchinan pa mustra ‘caracter’. Asina ki ta dificil pa kere den e lema cu ‘ser humano ta central’ sra Arends-Reyes ta termina bisando.


text:
ORANJESTAD; Recientemente Minister di Enseñansa y Deporte Endy Croes tabatin su prome encuentro pa sera conoci y combersa cu e cabesantenan di scolnan preparatorio y basico di Dienst Publieke Scholen cu ta resorta directamente bou di Ministerio di Enseñansa. E reunion a tuma luga na JFK Education Center. E tabata un bon reunion y fructifero unda cu e cabesantenan por a vocifera nan preocupacion y inkietudnan. Hunto cu Minister Endy Croes su dos conseheronan riba tereno di enseñansa sra. Swinda Winterdaal y sr. Ivan Croes tambe tabata presente pa scucha diferente puntonan di preocupacion a wordo treci pa dilanti.
Durante e reunion abierto a trata diferente puntonan cu a bin dilanti cu formador. E topico manera entre otro; (1) E maneho di no keda sinta di alumnonan den scolanan. (2) A pidi cada cabesante pa indica cuanto remplasantenan minimo tin mester pa e trabou diario por continua. (3) Cada docente a vocifera nan opinion y a indica si nan kier sigui cu e incorporacion di scolnan preparatorio y basico. A dialoga riba e digitalisacion cu kier implementa pa a traves di un sistema moderno conecta DPS cu tur su scolnan. E inkietudnan lo wordo atendi y lo combersa cu expertonan, ekipo di maneho di DPS y ‘stakeholders’ riba e tereno di enseñansa pa e desicionan por wordo tuma na bienestar di educacion y henter Aruba.
Minister Endy Croes a scucha cu atencion tur puntonan cu a keda treci dilanti y e prioridadnan pa cu e tereno di enseñansa. Minister Endy Croes su deseo y empeño ta pa soluciona problematicanan mas tanto posibel, crea espacio pa trankilidad, paz y mehoracion den e tereno di Enseñansa.


text:
Un hoben mucha muhe di 22 aña di edad a fayece na Hospital Iturraspe na ciudad di Santa Fe, nort di Argentina, despues di a keda contagia di coronavirus. E hecho a conmociona e pais, no solamente pa e perdida di otro bida na medio di e pandemia di covid-19, sino tambe pa dificultad cu e hoben tabatin pa acede e atencion medica.
Su famia a pone den e piso di hospital pa e keda atendi pero pa motibo falta di cama no disponibel pa e colapso e sistema sanitario na provincia di Santa Fe. Lara Arreguiz tabata studia den facultad di Ciencia veterinaria di Universidad Nacional del Litoral (UNL)
Ora e tabatin dies aña, nan a diagnostica cu e tin diabetes. Siman pasa, el a cuminsa experimenta sintoma di coronavirus. Su mayornan a dicidi traslada pa un centro hospice ubica na e zona, unda a constata cu Lara ta padece di neumonia bilateral.
Pa e situacion di Lara, mayornan a hib’e bek na Hospital Iturraspe di e mesun ciudad, unda a consulta pa disponibilidad di cama. “Mi mester a bisa pa tres biaha e persona di admision pa e laga Lara drenta, e tabata descompensa y tabata sinti elo cay flauw”, su mama a bisa.
Pa motibo di protocol y falta di cama na hospital, su mama a pone su yiu riba vloer pa asina e por descansa. Director di hospital, Francisco Villano a declara cu e hoben a warda 30 minuut pa keda atendi, te ora cu dokter di warda a wake y considera cu mester interna e hoben.
Finalmente, un dokter a convoca un hoben pa su consultorio, a examina Lara y acepta cu lo interna Lara den un sala. E virus a tuma tur su pulmon, el a rekeri ingreso pa terapia intensivo unda el a muri dia despues.
Ministerio di salud di provincia di Santa Fe a informa cu no lo emiti ningun opinion of declaracion di e caso. Segun informacion, e ciudad principal di provincia di Santa Fe a wak un nivel di ocupacion di cama critico entre 97% pa 98%.


text:
Kralendijk- Miembro di Konseho Insular, Daisy Coffie a skibi un karta pa bezaghèber Edison Rijna en konekshon ku un petishon di e ‘bewindvoerder” di BOPEC pa a fia un suma di 250 mil dolèr di teritorio insular.
“Gezaghèber a informá nos den un presidio ku a drenta un petishon pa un fiansa di 250 mil dòler for di e “bewindvoerder” den e kaso di “surséanse van betaling” ku Korte a duna BOPEC. Gezag a keda di duna nos informashon adishonal durante e siman. Entre tantu nos a tuma nota ku Korte a deklará BOPEC fayit. Kiko esaki ta enserá den e totalidat aki?”, asina Coffie a puntra.
Coffie ta mustra riba e echo ku te asina leu, OLB siempre a para riba punto ku no ta mete den BOPEC . “Biniendo bèk riba e petishon pa fiansa di 250 mil dòler. Na tur okashon OLB a mantené e posishon di lo no mete den BOPEC, argumentando ku gobièrnu no por mete den un kompania privá. No mester lubidá ku biaha pasá kaba a duna BOPEC un adelanto di un montante semehante sin ku a buska aprobashon di Konseho Insular i sin ku a pone e adelanto aki riba papel ku e kondishonnan bou di kua a duna e adelanto”.
Advertensia
Coffie ta bisa ku komo miembro di Konseho Insular e ta atvertí Kolegio Ehekutivo pa no kometé e error di fia sèn na BOPEC. “Ta p’esei mi petishon ta pa Kolegio Ehekutivo manda tur dokumentashon detayá ku ta sostené e petishon di e “bewindvoerder/curator” pa Konseho Insular mas pronto posibel”, asina Coffie ta skibi. Coffie ta ekspresá tambe di mira tur e konsehonan di e departamentunan, mui en espesial esun di finansa na Kolegio ehekutivo.
Coffie ta sigui bisa ku ta Interesante pa sa kon ministerionan di Ulanda, en partikular RWS i ILT ta pensa, pero mas importante ta kon gobièrnu Ulandes ta pensa riba e situashon aki. Al fin al kabo nan ta ko-responsabel pa e debakel ku BOPEC a pasa aden.
Lesa tambe:
- Pakusnan por habri te mas lat promé ku dianan di fiesta
- Diputado den Heyer tabata tin su lastu di di trabou
- Fundashon Klave a duna informashon tokante karnaval 2023
- Delegashon Konseho Insular Saba a papia ku gerensia di Banko Maduro tokante problemanan bankario
- Ministernan Hulandes ta bini e islanan pa pidi despensa pa e pasado di sklabitut


text:
Minister Xiomara Ruiz-Maduro ta informa: Aruba a wordo baha fo’i lista preto di Union Europeo E trabou a keda finalisa satisfactoriamente
Minister Xiomara Ruiz-Maduro ta informa:
Aruba a wordo baha fo’i lista preto di Union Europeo
E trabou a keda finalisa satisfactoriamente
ORANJESTAD – Durante reunion di e Ministernan di Finanzas di Europa na Brusselas diabierna ultimo, Aruba a wordo baha for di e lista preto di EU di Paisnan cu nan sistema fiscal ta fomenta un competencia cu no ta husto. E cambionan cu Aruba a haci recientemente na e leynan fiscal di nos Pais, ta cuadra cu e standardnan Europeo di e Organisacion pa Cooperacion y Desaroyo Economico OECD y esaki ta pone nos den e grupo di Paisnan cu leynan fiscal ‘EU compliant.’
Recientemente Aruba a wordo poni riba lista preto di EU debi cu algun cambio den nos leynan no a keda efectua promer cu 1 di januari 2019. E cambionan necesario den e leynan ‘Algemene Landsverordening Belastingen’ y e ‘Landsverordening winstbelasting’ a keda aproba pa Parlamento dia 4 di april y dia 10 di april e ‘Landsbesluit aanwijzing reële economische aanwezigheid transparante vennootschap’ tambe a keda decreta. Cu e cambio di e leynan aki y e decreto, Aruba a cumpli cu e cambionan necesario cu ta hiba cu awe nos ta cumpli cu tur e reglanan di EU.
Minister ta manda un palabra di gratitud na tur persona cu di un of otro manera tabata envolvi pa haci e cambionan aki un realidad. ‘Boso esfuerso grandi pa Aruba por mantene su bon nomber y reputacion ta wordo altamente aprecia’ ta palabranan di gratitud expresa pa e mandatario encarga.


text:
ORANJESTAD – Aruba a yama bonbini na un total di 540.377 bishitante ‘stay-over’ pa e prome mita di 2018. Esaki ta 2.6% (+13.634 turista) mas compara cu e mesun temporada pa 2017. Si exclui e bishitantenan di Venezuela, por mira un aumento di 6.9% (+33.734 turista) cual ta igual na un total di 522.853 bishitante pa nos isla. E cifranan ta indica crecemento den mercadonan clave pa Aruba, manera Merca, Canada, Brazil y Hulanda entre otro. Pa juni, Aruba a ricibi un total di 91.877 bishitante stay-over, cu ta 7.7% (+6.589) mas compara cu e mesun luna aña pasa. Excluyendo bishitantenan di Venezuela, por mira cu esaki ta 11.1% (8.709 turista) mas cu ta igual na 87.362 bishitante pa nos isla pa juni 2018.
E entrada pa camber di hotel conforme AHATA su resultadonan ta mustra pa e prome mita di 2018 un aumento di 12.4% – US$ 252.08 – den e entrada pa camber di hotel (RevPar). E anochinan ocupa (ORN) pa camber a aumenta cu 2.5%. Di januari te cu juni 2018, e prijs averahe pa camber (ADR) a subi cu 9.6% cu ta ekivalente na US$ 287.23.
Turismo ‘stay-over’
Aruba ta wordo representa den tres diferente continente. Compara cu juni aña pasa, pa 2018 e turismo procedente for di e continente Norte Americano a aumenta cu 12% (+7.130 turista/total 66.757 turista) y a trece 72.7% di total di turismo pa nos destinacion. Na juni, Merca a aumenta cu 11.8% (+6.823 turista/total 64.726 turista) y Canada a aumenta cu 17.8% (+307 turista/total 2.031 turista) compara cu e mesun luna na 2017. Pa e prome mita di 2018, Norte America a trece 413.633 turista pa Aruba, cu ta un aumento di 8.1% (+30.773 turista).
E continente Latino Americano a baha cu 4.3% (-683 turista/total 15.302 turista) unda Venezuela a baha cu 32% (- 2.120 turista/total 4.515 turista) compara cu juni aña pasa. Colombia a aumenta cu 16.2% (+653 turista /total 4.683 turista) y Brazil a baha cu 4.5% (-49 turista/total 1.031 turista). E continente di Latino America a trece 16.7% di e total di turismo pa luna di juni na nos isla. Pa e prome mita di 2018, Latino America a trece 70.751 turista pa Aruba, cu ta 19.6% (-17.234 turista) menos compara cu e mesun temporada aña pasa.
Pa loke ta Europa por nota cu turismo a baha cu 6.8% (-469 turista/total 6.381 turista) compara cu e mesun luna aña pasa. Reinonan Uni a baha cu 47.9% (-1.183 turista/total 1.289 turista). Manera informa anteriormente door di e asina yama ‘BREXIT’ na Inglatera, TUI a haña nan mes obliga di cancela un di e dos charternan for di e destinacion aki, pa Aruba. Por mira cu e perdida di 7.500 asiento y e caida di e mercado di Reinonan Uni ta wordo compensa cu crecemento for di otro paisnan. Mayoria di esaki ta cu e di 7 vuelo adicional pa siman di KLM cu A.T.A. a logra confirma na november aña pasa. Ademas, TUI Hulanda a subi nan cantidad di asiento pa Aruba pa asina A.T.A. Europa ta keda contribui na crecemento di turismo di calidad pa nos destinacion.
For di otro paisnan Europeo; Hulanda a aumenta cu 18.2% (+424 turista/total 2.755 turista), y Alemania a aumenta cu 7.7% (+31 turista/total 436 turista). E continente Europeo a representa 6.9% di turismo pa Aruba pa luna di juni. Pa e prome mita di 2018, Europa a trece 38.731 turista pa Aruba, cu ta 2.7% menos (-1.068 turista) cu e mesun temporada aña pasa.
Turismo Crucero
Durante juni 2018, 32.565 pasaheronan crucero a bishita nos destinacion riba un total di 9 diferente barconan crucero. Compara cu luna di juni aña pasa, turismo crucero a baha cu 17% (-6.672 turista crucero): na juni 2017 Aruba a haya 39.237 bishitante for di 13 crucero. Pues 4 barco crucero menos cu aña pasa, di cual 3 crucero mester a bay e asina yama ‘dry-dock’ inesperadamente, loke a contribui na cancelacion inespera cu a percura pa menos bishitante crucero durante luna di juni.
Pa e prome mita di 2018, un total di 437.245 pasahero crucero a bishita Aruba (un aumento di 0.5% +2.108 pasahero mas) riba un total di 182 diferente crucero (un bahada di 0.5% -1 barco menos).
Tourism Receipts / Central Bank of Aruba
Di acuerdo cu Banco Central e asina yama ‘Tourism Receipts’, pa aña 2017 a contribui cu AWG 3.078.5 miyon na nos economia, cu ta un aumento di 6.5% compara cu e mesun temporada na 2016.
Hotelnan / AHATA
Segun Aruba Hotel and Tourism Association pa e luna di juni 2018, e ‘Average Daily Rate’ (ADR) a aumenta cu 16.8% compara cu juni 2017 -US$ 200.80 na 2017 compara cu US$ 234.47 na 2018. E entrada pa camber disponibel, e asina yama RevPAR a aumenta cu 17% di US$ 165.91 na juni 2017 pa US$ 194.06 na juni 2018. E anochinan ocupa (ORN) pa camber a aumenta cu 0.6% pa juni 2018.
E resultadonan pa Juni ta cubri 13 hotel mayor y ta exlui Hilton y Holiday Inn. E resultadonan pa promer mita di 2018 ta exclui Hilton y inclui Holiday Inn durante e promer 4 lunanan.


text:
Duo mix den final di Beach Tennis
Aksel y Dominique a gana e team di Venezuela
Duo Mix di Aksel y Dominique tambe den e gran final aki na Rosario
Despues cu merdia Aksel y Sander a gana nan partido pa ta den e final manjan, atardi e duo mix consistiendo di Aksel y Dominique a gana e equipo fuerte di Venezuela.
Aruba a start bon y a gana e prome set cu score di 6-1. Den e di dos set Aksel cu Dominique a sigi domina y na final e partido a caba 6-4.
Asina tambe Aruba un biaha mas lo ta den e gran final aki na Rosario.
Sigur algo grandi pa Aruba.


text:
LEERORKEST ARUBA TA SIGUI ENRIKECE BIDA DI ALUMNONAN CU MUSICA
For di momento cu a inicia cu lesnan di musica na september 2019, Fundacion Leerorkest Aruba a realisa con hopi muchanan di Aruba tabata cla pa un proyecto asina. A cuminsa cu lesnan di algemene muzikale vorming (formacion general di musica), bou guia di Mayra Kock-Garrido, Tica Giel, Jane Lanooij y Jaderick Croes.
E luna aki ya caba a introduci muchanan di klas 2 y 3 di e scolnan cu ta participa na e instrumentonan menciona. Y na Maart nan lo haya les pa siña toca e instrumentonan aki. Docentenan HesterMattijsse, Roderick Albus, Lazaro Barizonte lo duna e muchanan e oportunidad pa siña toca fio, trompet y clarinet respectivamente, mientras cu docente Mayra Kock-Garrido y su colega Jaderick Croes lo continua cu nan les di canto.
Rose Marie Provence di Muchila Creativo ta encarga cu preparacion di e lesnan di musica, cu ta ilustrativo di e colaboracion cu Leerorkest Aruba ta boga p’e. Di e forma aki kier ancra e fundeshi di musica den scol basico na Aruba pa asina brinda muchanan e oportunidad pa no solamente siña mas di musica, pero tambe pa desaroya habilidadnan creativo y comunicativo.
Tur e muchanan cu ta participando den e proyecto piloto di Leerorkest Aruba lo duna un presentacion di locual nan a siña, sea ta den tocamento, canto of ambos durante un presentacion bunita pa nan famia, y publico dia 28 di Juni, na Centro Deportivo Betico Croes (Sporthal), Santa Cruz. Como 200 mucha lo presenta riba e dia ey. Lo tin mas informacion riba e orario despues.
Fin di luna, esta dianan 28, 29 di Februari y Maart 1, e docentenan cu ta participa cu e proyecto di Leerorkest Aruba lo uni cu nan coleganan di Leerorkest Curaçao y Leerorkest Bonaire pa un tayer intenso bou encargo di Leerorkest Amsterdam. Docentenan di Hulanda lo comparti nan conocemento y experiencia, pa asina yuda e diferente islanan den nan afan pa contribui na desaroyo di tur mucha.
Hopi scol a mustra interes pa e programa di LeerOrkest. E ta nifica cu e fundacion na Aruba mester cuminsa traha riba su fondonan propio pa continua y amplia e programa pa asina mas alumno di nos isla haya e mesun oportunidad aki. E intencion ta pa cuminsa cu un curso na IPA, cuminsando na Augustus venidero, pa forma mas docente di musica pa asina por amplia e oferta di conocemento.
Di e forma aki, LeerOrkest Aruba a mustra cu a ranca sali cu hopi animo y cu tur intencion pa sigura cu tur alumno di scol basico na Aruba pronto lo por probecha di e rikesa cu musica ta representa, cu ta sosten emocional y creativo pa promove e potencial di cada uno.
Pa mas informacion bishita nos pagina web leerorkestaruba.org of sigui e grupo riba e pagina di Facebook Leerorkest Aruba.
Potretnan ta di docentenan Mattijsse, Albus y Barizonte, durante e lesnan di introduccion di nan instrumentonan.


text:
Entrante promé di aprel e lei medidanan merkado di bibienda di hür Hulanda Karibense a drenta na vigor pa Boneiru. E lei ta sòru entre otro pa un Komishon di hür ku ta yuda ku disputa entre hürdó i propietario.
E Komishon di hür ta un organisashon imparsial pa tantu e hürdó komo e propietario. Si tin un disputa kaminda abo komo hürdó i propietario no ta sali afó, e ora ei ta posibel pa buska informashon serka e Komishon di hür. Bo por entregá un petishon tambe i laga evaluá e situashon. A base di lei i regulashon ku ta na vigor, e Komishon di hür lo tuma un desishon ku bo ta mará na dje.
Bo ta kurioso pa sa kiko e Komishon di hür por nifiká pa bo? Wak riba nos wèpsait pa mas informashon.


text:
Den sèptèmber, preisnan a baha na Kòrsou ku 0.4 porshento.
E indèks di preis pa konsumidó a baha ku 0.4 porshento den sèptèmber 2016. Kompará ku e mes un periodo aña pasa, preisnan a baha ku un averahe di 0.5 porshento, segun sifranan di CBS. E desaroyo general di preis ta mustra ku tres kategoria di gastu a bira mas karu. E kategorianan ta rekreashon, desaroyo i edukashon (+0.7%), alimento (+0.3) i paña (+0.1%). Den sinku kategoria di gastu kosnan a bira mas barata: bibienda (-1.1%), transporte i komunikashon (-0.8%), alkohòl i tabako (-0.2%), muebel pa kas (-0.1%) i kategoria sobrá (-0.1%). Por último e kategoria di gastu ‘salubridat’ a keda stabil. E bahada di tarifa di elektrisidat i gasolin ku respektivamente 7 i 6 porshento tabatin e impakto mas grandi riba e kategorianan di gastu.


text:
Diabierna anochi alrededor di 10:00 pm un patruya di polis di e districto di Noord tabata ocupa cu un control di trafico poco pariba di rotonde Tanki Flip. A para diferente auto y a reparti varios multa. Apart di esey, a confisca algun vehiculo cu no tabatin nan documento na ordo. Locual a resalta mas durante e control, ta ora cu a para un Toyota Yaris color blanco numera A-12672.
Un hoben menor di apenas diesseis aña tabata maneha e auto auto aki mientras e tata tabata sinta den banda. Polis a duna e tata un bon scual. A splica e hoben cu locual e ta haciendo ta completamente robes. A hasta dun’e algun ehempel, entre otro si nan haya nan mes envolvi den un accidente pisa, cu no obstante su edad, husticia lo persiguie.
E hoben a compronde e perspectiva di e agente policial. Di otro banda, pa evita cu ta laga ambos na pia, a duna nan un chens di keda cu e auto pero toch a duna e tata un multa. E tata a disculpa su mes na polis, sinembargo e tin un multa pa bay paga na Ministerio Publico.


text:
…empleadonan di Selikor a yuda turista ku a keda atraká…
Willemstad – Durante un selebrashon festivo Ofisina di Turismo di Kòrsou (CTB) a duna rekonosementu na 3 empleado di Selikor ku di un manera balente a sa di yuda un turista ku a keda atraká. E empleadonan a sa di kita e kadena ku a keda hòrta for di e turista, for di e ladron i entrega esaki bèk na e turista. Ta trata aki di sr. Sylvio Carmelia, sr. Arie Quirindongo i sr. Bayron Leitoe. E award di Dushi Hende a keda entregá dor di Minister di Desaroyo Ekonómiko, sr. Stanley Palm komo muestra di apresio pa nan asistensia ekstraordinario na e turista aleman.
…empleadonan di Selikor a yuda turista ku a keda atraká…


text:
Djadumingu 26 di aprel alrededor 22.30’or, Sentral di polis a risibí notifikashon
di un aksidente di tráfiko ku a tuma lugá na e krusada Weg naar Welgelegen/Roosendaalweg.
For di investigashon a sali na kla ku shofùr di un outo ku tabata kore riba Weg naar Welgelegen den direkshon di v. Eyck van Voorthuizenweg, a bai lora na man robes drenta Roosendaalweg, sin duna preferensha na un scooter ku tabata kore riba Weg naar Welgelegen den direkshon di Marchena.
Konsekuentemente e scooter a bin dal violentamente den banda di e outo.
Shofùr di e scooter, e hòmber Harrison Janga nasé na Kòrsou dia 21 di mei 1991,
a sufri leshon serio na su garganta i a fayesé na e sitio mes.
Dòkter di polis a konstatá morto i riba òrdu di fiskal di Ministerio Públiko a konfiská
e kurpa sin bida. Shofùr di e vehíkulo ku a kousa e aksidente a keda detené pendiente di mas investigashon.


text:
Nos selekshon nashonal U-20 di dama ta rumbo pa Bermuda Pa partisipá na e promé buèlta di e torneo di kualifikashon di Karibe pa mundial U-20 di dama, organisá pa CONCACAF!
Nos selekshon nashonal U-20 di dama ta rumbo pa Bermuda
Pa partisipá na e promé buèlta di e torneo di kualifikashon di Karibe pa mundial U-20 di dama, organisá pa CONCACAF!
Despues ku nos selekshon senior ta tin e oportunidat di saka kara di Kòrsou, awor ta toka turno na nos selekshon nashonal U-20 di dama pa representá nos dushi isla durante e promé buèlta di e torneo di CONCACAF pa kualifikashon di Karibe pa mundial di dama kategoria U-20 ku lo tuma lugá aya na Bermuda.
Despues di dianan di trainingnan intensivo i un temporada di preparashon ekstenso, awe, djadumingu 16 di yüli nos selekshon nashonal di dama U-20 lo biaha 4:27 PM pa Bermuda pa asina kumpli ku nan kompromisonan den e promé buèlta di e torneo di CONCACAF pa kualifikashon di Karibe pa mundial di dama kategoria U-20 ku lo tuma lugá di 19 pa 24 di yüli próksimo.
Huntu ku nos tin 11 pais mas ku lo partisipá na e torneo aki. Total ta forma un grupo di 12 pais ku a keda repartí den 3 grupo.
Nos selekshon ta forma parti di grupo B ku ta konsistí di e siguiente paisnan;
1. Bermuda
2. Jamaica
3. Kòrsou
E ekipo di St. Lucia tambe tabata forma parti di e grupo aki pero lamentabelmente ela retirá for di e kampionato.
Skema di weganan:
Fecha Tim di kas Bishitante Lugá
1 19 yüli 17 Bermuda Kòrsou National Sports Center (Bermuda)
2 21 yüli 17 Kòrsou Jamaica
Nos selekshon nashonal di dama U-20 ta konsistí di un grupo di 18 hungadó ku ta wòrdu dirihí pa Sra. Gesilene Roojer-Kerindongo ku ta e direktor tékniko di e selekshon aki i Sr.Tyronne Maria ku ta e asistente di e direktor tékniko.
Tambe ta biaha huntu ku e selekshon Sr.Gino Costina ku ta entrenadó di portero di nos selekshon i esun enkargá ku e materialnan, un masahista kual ta Sra. Laicam How i e hefe di delegashon ku ta Sr. Eric Fraay, miembro di direktiva di FFK.
Nos selekshon ta konsistí di e siguiente hungadónan:
1. Kiara Angelino
2. Angelique Antonio
3. Shadé Desir
4. Shariëntely Francisca
5. Lishanty Guillermo
6. Taïsha Hansen
7. Lindsey Hart
8. Evy Huiskens
9. Rosheny Kastaneer
10. Yasmin Levens
11. Tayzien Marchena
12. Fresheny Michiel
13. Anaïse Piar
14. Lauryn Richardson
15. Diante Scheepers
16. Kiara Snel
17. Staygin Stephens
18. Riesmarly Tokaay
FFK i MCB kier a deseá nos selekshon di dama U-20 tur klase di éksito i tin sigur ku nan lo sa di hasi un bon trabou na Bermuda den e promé buèlta di e torneo di CONCACAF pa kualifikashon di Karibe pa mundial di dama kategoria U-20!


text:
All posts tagged "Dakota"
-
AVB/ 6 months ago
Dakota ta corona campeon di Division Honor, ganando RCA den un final pa prome biaha desde 1983
Antesala di e final Dakota ta campeon un biaha mas, nan di 17 titulo, e di dos ekipo rubiano cu mas...
-
Division Honor/ 6 months ago
Playoff final di Division Honor 2021-2022 a yega, Dakota ta enfrenta RCA p’e titulo
Un final Clasico E gran final di Aruba su futbol alfin a yega, y e dos faboritonan grandi, Dakota y RCA,...
-
Division Honor/ 7 months ago
Nos ta na mitar caminda di playoffs, Dakota ta keto bai na prome lugar riba tabla
Den resumen E di tres fecha di playoffs Division Honor aparentemente lo tabata hopi decisivo pa determina e tabla di clasificacion,...
-
AVB/ 7 months ago
Dakota y La Fama ta pika dilanti y ta ‘un-dos’ riba tabla di playoffs – resumen y antesala
Despues di dos fecha di Playoffs 2022, Dakota ta keda invicto cu dos victoria p’e prome lugar, y La Fama cu...
-
Resumen y antesala di Division Honor, falta cinco partido mas pa haya sa ken ta bai playoff
Resumiendo Locual a resalta mas den siman 13 ta e hecho cu SV La Fama keto asina a pasa bai...
-
Siman 12 – tabla di posicion a sacudi, top dos ta mas defini, pero cinco ekipo ta disputando pa drenta top cuater.
Resumen: E bataya pa top di tabla a keda defini p’e minimo di margen den e siman aki. Dakota y RCA...
-
Resumen Division Honor – Resultadonan sera y otronan hopi abulta – Riverplate, den bataya pa top cuater
Resumiendo e ultimo siman y comentario Den siman 11 – Dakota y RCA a keda cabes-cabes den e careda pa number...
-
Division Honor/ 10 months ago
Siman 10 – Division Honor a cuminsa atrobe – den di dos rond tur wega ta crucial
Division Honor a ‘start-sali’ e weekend aki un biaha mas despues di e receso di dianan di fiesta di fin...
-
Division Honor/ 2 years ago
Siman 3 a defini e tabla di clasificacion di torneo AVB, nos tin un lider absoluto.
Un fin di siman cu a brinda nos varios weganan sumamente interesante y atractivo cu masha hopi gol, siguientemente e resumen...
-
Division Honor/ 2 years ago
Resumen siman 2 torneo AVB 2021
E siman dos di e torneo AVB a regala nos weganan cu hopi gol y futbol atractivo pero tambe weganan sera...


text:
Henry Kelly ta un persona cu semper a traha pa e ekipo di Calabas, a aporta na e ekipo desde infancia di Jonathan Tromp, manager di e ekipo di Calabas. Awo, e ekipo tin 9 aña ta organisando Copa Henry Kelly.
Tromp ta sigui splica e aña aki e torneo ta dedica na un persona cu a traha hopi di cerca cu Henry Kelly, kende ta Edgard Joaquin Tromp.
E torneo aki, cu tin e sponser di cerbez Chill, ta cuminsa diadomingo awo, dia 15 di maart y ta caba dia 26 di april. Tin un total di 9 ekipo, consistiendo di 200 participante cu lo participa na e torneo. Ta trata di un torneo hopi competitivo riba un nivel di pitcheo halto.
Tambe tin ekiponan cu ta preparando pa Copa ABC, cual ta haci e torneo aki un bon training pa e participantenan por bay representa e ekipo di Aruba na Corsou.
Reglanan aplicabel
Tromp a comenta cu nan ta sigui reglanan di ISF y nan reglanan di cas (huisregels), cual nan ta entrega den un map na e ekiponan. Entre otro uniform, comportacion riba veld. Ta algun regla cu tin riba ISF pero tambe cosnan cu ta agrega na e reglanan pa asina mantene ordo durante e torneo aki.
E torneo tin mas of menos 3 aña para door di e desaroyo di e veld. Tin cu gradici Kiwanis, Tropical Bottling y como tambe minister Dangui Oduber, kende poco poco a yuda den desaroyo di e veld como tambe di e muchanan, cu ta haci uzo di e veld den su batting cage. Esey ta importante pa e team. Un deportista mas ta un delincuente menos, Tromp a expresa.
Invita
Ta haci un invitacion pa pueblo pasa riba veld y mira bon weganan di softball, for di dia 15 di maart te cu dia 26 di april, por spera weganan hopi competitivo y weganan cera. Pa mas informacion por subi nan pagina di Facebook SV Calabas. E meta ta pa haci esaki algo sano. Ta reta e ekiponan pero na final ora cu e wega caba, tur ta sinta y have fun cu otro.
Chill y organisadonan di Copa Henry Kelly ta invita amantenan di softball pa acudi diadomingo awo na veld di Calabas.


text:
BIBA I TRAHA
Na Wechi tambe lo tin kas ku espasio pa trabou. Esaki ta kasnan ku posibilidat pa krea un ofisina, studio òf espasio komersial integrá den e bibienda.
Tienda òf ofisina
Den e promé fase di konstrukshon di Wechi a reservá mas o menos 1000 m2 na espasio pa uso komersial, situá den Zona C. E espasionan komersial aki ta fasilmente aksesibel, tantu ku outo komo transporte públiko. E ubikashon ta na Kaminda di Wespén i tambe na e kaya principal di Wechi.
E posishon sentral di Wechi ta hasi e area aki súmamente atraktivo pa tantu esnan ku ta biba na Wechi komo esnan ku ta biba den e barionan den serkanía i hende ku ta na kaminda pa Wespén.
Kas ku espasio espasio di trabou
Banda di e espasionan komersial aki, tambe lo tin kas di hür ku espasio pa trabou. Esaki ta kasnan ku posibilidat pa krea un ofisina, studio òf espasio komersial integrá den e bibienda.
E kasnan aki ta ideal pa empresa chikí, artesano i otro hende ku ta traha for di kas. E kasnan aki ta situá den Zona B.
Wechi ta bèrdè, bibabel i sigur!
Bo ke registrá?
Si bo ta interesá den un espasio komersial òf un kas ku espasio pa trabou, bo por haña mas informashon pa medio di e formulario di kontakto.


text:
Diahuebs anochi polis atento den e zijweg di Kamerling Onnestraat a topa un dama canando riba caya, mesora a para y detene e dama aki. Van di transport di C.E.A. a bini na e sitio y a transporta e detenido pa warda di polis unda e lo ricibi su boet pa viola “Toque de Queda” dor di tabata canando riba caya. Esaki ta bira e di 3 detenshon pa e di 27 anochi di “Toque de “Queda”.
Durante e detenshon aki otro 2 detencion a ser haci pariba. E di 4 detenshon den Weg Rooi Congo. Y e di 5 banda di e veld di basket na Village.


text:
WILLEMSTAD — Djadumingu, 16 di dezèmber último SUBT den koperashon ku FFK a organisá un tremendo klínika pa damanan ku ambishon pa e deporte di futbòl di 6 pa 21 aña di edat. E klínika a karga e nòmber; ‘Curaçao’s Mission for Woman’s Football’ i a tuma lugá di 8:30am-12:30pm na Stadion Dr. Antoine Maduro (SUBT).
E klínika aki tabata na enkargo di e èks futbolista profeshonal, entrenadó di dama i ‘scout’ pa KNVB, Renée Slegers. Aparte di Renée Slegers ku ta tei di bishita na nos dushi isla pa duna e klínika aki, Rocky Hehakaija tambe ta tei i a hasi e evento aki aun mas grandi. Rocky Hehakaija ta konosí riba plano internashonal komo un futbolista di kaya hopi famoso i ta keda konsiderá un ‘rolemodel’. Rocky huntu ku Philip Veldhuis ta e fundadónan di e ‘Stichting Favela Street’ na paisnan manera Brazil, Haiti ku Hulanda. Aparte di esei Rocky ta biaha rònt mundu pa inspirá damanan futbolista i yuda promové futbòl di kaya.
Un grupo di alrededor 60 partisipante a inskribí pa e klínika aki i a keda repartí den gruponan chikí abase di nan edat. Nan a haña 4 seshon di training pa despues haña algun tep riba diferente téknika i táktika di futbòl serka Renée ku Rocky. Na final di e klínika ta tin algun torneo chikí pa pone den práktika tur loke a wòrdu duná durante e klínika.
Un i tur por mira bèk riba un dia eksitoso kargá ku informashon balioso i kosnan nobo ku nan lo por usa den futuro pa ehersé nan deporte preferí, futbòl.
Meta di e klínika aki tabata pa promové i engrandesé futbòl di dama aki na Kòrsou i ta e intenshon pa den futuro sigui organisá mas di e tipo di eventonan aki pa nos damanan.
FFK i SUBT ta gradisí tur e damanan ku asistí na tremendo klínika aki i ta spera di por sigui oumentá e interes serka nos damanan pa nan tambe forma parti di un ekipo i praktiká futbòl!


text:
Durante Rueda di Prensa semanal di Gobierno, Minister Glenbert Croes a elabora riba diferente topico. Un di e topiconan cu e mandatario a atende ta Enseñansa pa Empleo y Aruba Kier Traha.
Corectamente manera cu e mandatario a trece padilanti, su maneho laboral cu el a bin ta hibando desde 2017 ta cu nos hendenan local ta e promenan yama pa hayatrabou. E maneho aki a conduci na un reduccionsubstancial di cifranan di desempleo. LastimamenteCOVID a yega Aruba cu a causa un caos laboral. Historia di esaki nos tur sa.
Pero mientras tanto Aruba a drenta bek su etapa di recuperacion y hopi cupo di trabou a cuminsa habri bek. Pero e demandanan di funcionnan tambe a conoce uncambio.
Aki ta unda cu Enseñansa pa Empleo y Aruba Kier Trahata hungando un rol importante den recapacitacion di noshendenan. Ta e mandatario su vision pa empuha EPE den un proximo nivel pa por cumpli cu calidad di cursonanconforme demanda di mercado laboral y dunadornan di trabou. E tarifanan lo ta socialisa pasobra e meta ta pa pone nos hendenan local na trabou prome. Mientras tantopor anuncia cu EPE a haya mas di 1400 inscripcion. Pa loke ta Aruba Kier Traha, e di 3 grupo a cuminsa cu e curso exitoso di “Mindset Reset” cu ta wordo ofreci pa Ministerio di Labor pa e grupo cu a keda mas largo ribaFASE.
E oportunidad pa por studia pa haci cambionanvocacional, por impulsa desaroyo social tambe, ademasdi laboral. Si tempo di bo hubentud bo no a haya e oportunidad pa studia, un centro vocacional manera EPE lo brinda bo e oportunidad pa skirbi un historia propionobo y percura pa e cambio cu lo desaroya bo futuro den uno miho. Minister Glenbert Croes basicamente kier pa Enseñansa pa Empleo ta e luga cu lo brinda noshendenan e posibilidad pa sigui desaroya nan mes, pasobra den bida nunca ta laat. E unico meta ta pa por logra crea bienestar pa nos hendenan. “E motor grandi di recuperacion di e economia di nos pais ta pa percura pa e porvenir y progreso di henter nos digno pueblo trahado”, tabata declaracion di e mandatario.


text:
Algun siman pasa Minister Endy Croes a reacciona riba e inkietudnan cu ta biba den comunidad relaciona cu EPI. Na aña 2021 EPI a inicia cu e proyecto National Strategic Plan 1 (NSP1). Esaki ta encera cu diesdos estudio di nivel 1 y 2 di EPB ta wordo modernisa den su totalidad y lo ‘sluit aan’ na EPI nivel 3 y 4. E proyecto aki tin un costo di alrededor di 1.2 miyon florin di inversion. Den e proceso aki e compania CINOP di Hulanda cu tin un trayectoria y experencia di mas di 35 aña, a duna guia y brinda nan experticio den e trayecto aki pa nos por logra renoba, modernisa y bin cu estudionan nobo. E idea inicial tabata pa luna di augustus binidero pe aña escolar 2022 – 2023 lo ta asina leu pa inicia cu e diesdos estudionan cu a wordo modernisa nivel 1 y 2 di EPB y ta ‘sluit aan’ na nivel 3 y 4 di EPI. Den dje tin estudionan nobo manera p.e. ICT. Minister Endy Croes a sigui bisa cu berdad ta cu e inkietudnan ta cu tin cuater estudio manera; bouwkunde, werktuigbouwkunde, apothekerassistent y admistatie cu no lo inicia na augustus 2022. Esey no kiermeen cu e studiantenan lo cay afo of lo keda cas, tin falta di comunicacion. Directie Onderwijs, EPI y tur e ‘stakeholdersnan’ a reuni pa trece claridad riba e cuestion aki. Unda nos ta tanto bouwkunde y wektuigbouwkunde berdad lo no inicia na augustus y esey no kiermeen cu e estudionan a wordo kita pasobra e partinan aki tambe tin cu pasa den e proceso di modernisacion. E maestronan tambe lo bay haya cierto recapacitacionnan pa ora esakinan ta cla. Ta premira cu nan lo inicia bek na aña 2023. E inkietud cu e alumnonan ta perde un aña di scol tampoco ta completamente berdad paso e diesdos estudionan nobo ta brinda oportunidad pe alumnonan cuminsa cu un di e estudionan aki y lo wordo guia y e di dos aña ta ‘sluit aan’ unabes cu esakinan tambe ta modernisa y ta cla pa cuminsa na augustus 2023 y asina ta continua cu e di 2, 3 y 4 aña. Pa loke ta trata e di 2 y 3 aña actual eseynan si lo continua normal. E mandatario a sigui bisa cu data cu a ricibi durante e ultimo cinco aña: bouwkunde tin un averahe 29 alumno pa aña y werktuigbouwkunde cu un averahe 21. Apothekerassistent tin un averahe di 14 pa aña y esaki no tin necesidad actual. Nos tin suficiente pa Aruba cu por salta un aña y lo no trece un inkietud di e magnitud cu lo perhudica e studiantenan. E linea grandi di EPI su ‘instroom’ averahe 609 pa aña e ultimo 5 aña den un of otro estudionan:
2017-2018 /501
2018-2019 /563
2019-2020 /606
2020-2021 /720
2021-2022 /654
Pa e aña aki tin programa un capacidad di 22 grupo di 26 studiante un total di 572 alumno lo por ‘stroom in’ na EPI. Probablemente tin alrededor di 37 studiante cu kisas no por haya un cupo. Eynan tambe nos ta deliberando pa si acaso ora inscripcion cera y nos nota cu por tin un diferencia di 37 alumano pa loke data ta mustra awor aki, nos lo percura pa resolve esey tambe. Finalisando Minister Endy Croes a expresa; misa cu ora nos ta drenta periodonan di cambio, modernisacion esaki semper ta trece su inkietudnan cu ne y mi kier a trece e trankilidad ne veld di enseñansa. Mi ta kere sigur cu modernisacion lo sirbi e pais aki pa dilanti ne miho forma y nos ta consciente cu esaki tin su inkietud nan cu ne, mi a pidi y ta pidi a traves di comunicacion y colaboracion loke mi a bin ta implementa y pidi hunto nos lo por logra e proyectonan aki y hacinan exitoso.

seg_langs: pap_Latn unk unk unk unk unk pap_Latn


text:
A bende un yabi frusá di Titanic pa 95.000 euro.
Un yabi frusá di un kashi ku tabatin riba Titanic a produsí kasi 95.000 euro durante un findishi. E yabi tabata di e kashi di e chalekonan salbabida. Sidney Sedunary, un steward di 23 aña ku tabata riba e barku, tabatin e yabi ainda den su saku ora a haña su kurpa. A manda e yabi, ku tabata pegá na un plachi di koper ku e teksto ‘Locker 14F Deck’, pa su kasá ku tabata na estado.
E subastadó a balotá e opheto na mas ku 50.000 euro. Último añanan ophetonan di famoso barku Titanic ta hopi pidí. Un fió, riba kua a toka miéntras e barku tabata senk, a bendé den 2013 pa mas di 1,2 mion euro. I un buskuchi ku a haña den un boto salbabida a produsí mas di 10 mil euro. Na 1912 mas di 1500 pasahero a pèrdè nan bida den e desaster ku Titanic.


text:
Diskushon manera tin aktualmente rònt di e kandidato pa minister di Ekonomia no ta nobo. Mi no ta komentá e kaso aktual, pero ta trata e promé kontroversia den historia tokante un kandidato pa minister, esta Sr. F. Karner pa e kartera di ekonomia den Gabinete (Dòktor) da Costa Gomez na 1952, esta leu promé ku lei di ‘screening’.
E di dos elekshon pa Staten di Antia a base di derechi di voto universal tabata riba 21 desèmber 1950 i e Staten a sinta riba 21 febrüari 1951. Gabinete da Costa Gomez tabata konsistí di: Partido Nashonal (PNP), Arubaanse Volkspartij (AVP), Katholieke Volkspartij (KVP) i Curaçaose Onafhankelijkpartij (COP). Riba 17 aprel 1951 Staten konforme su tarea a ‘screen’ i aprobá tur minister.
Vakminister di Ekonomia, Cecil Delvalle, ta anunsiá su retiro komienso di febrüari 1952 i Dòktor ta proponé kandidato F. Karner un profeshonal di sektor privá. Protesta a surgi pasombra Karner a nase na Oustria. Ounke ku Karner a nashonalisá bira Hulandes no tabata konsider’é Hulandes ‘outéntiko’. Den e reunion di Staten riba 14 di febrüari 1952 pa ‘screen’ e kandidato, emoshonnan tabata haltu. Korant Amigoe a yama esaki e siguiente dia “een weinig opbeurende vertoning”. Segun nótulonan algun parlamentario a konsiderá nombramentu di un Oustríako un paso atras den nos outonomia (optené na 1951). Pa otronan, e papel di Oustria den di Dos Guera Mundial na banda di Alemania, tabata motibu pa deskualifik’é.
Dòktor a trata na tur manera splika dikon mester pone e mihó hòmber na e puesto i ku outonomia no ta kuestion di èkskluí hende. Ora di vota a resultá ku Dòktor no por a kombensé tur ku tabata sostené su Gobièrnu. Karner ta keda nombrá ku un base smal, 10 voto na fabor i 7 kontra.
Willemstad, Kòrsou


text:
Lider di MEP Evelyn Wever-Croes: Cu 5 cargo penal su contra, CASO PENAL CONTRA BENNY SEVINGER TA UN BERGUENSA HOPI GRANDI PA ARUBA
Lider di MEP Evelyn Wever-Croes:
Cu 5 cargo penal su contra,
CASO PENAL CONTRA BENNY SEVINGER TA UN BERGUENSA HOPI GRANDI PA ARUBA
Den e dianan aki, Aruba henter ta testigo di e caso di corupcion di e ex-Minister di Partido AVP y actual Parlamentario di Fraccion di AVP, señor Benny Sevinger. Den nomber di e gran mayoria di e pueblo dia Aruba, di un pais cu nos ta hopi orguyoso di dje, Lider di Partido MEP y Prome Minister di nos pais, señora Evelyn Wever-Croes a expresa cu e caso aki ta un berguensa hopi grandi pa nos tur cu ta biba riba e baranca tan stima aki.
E cargonan cu señor Sevinger hunto cu 10 otro sospechoso ta enfrentando e siman aki den corte ta di un embargadura hopi grandi. Benny Sevinger ta wordo acusa di 5 cargo penal.
- Falsificacion: Traha documento falso of cambia fecha riba documentonan,
- Estafa: Gaña hende cu e meta pa saca placa for di nan. Oplichting na Hulandes,
- Tumamento di regalo of promesa: Pidi y haya placa bou mesa pa haya of haci un fabor pa haya placa of otro fabor,
- Labamento di placa: Sospecha di a haya placa di soborno. Soborno ta ora ta haya placa ilegal y ta traha un construccion legal pa esaki pa asina uza e placa,
- Abuso di funcion: A uza su funcion di minister pa pone otro hende haci algo ilegal y of duna instruccion na departamentonan di gobierno pa haci cosnan ilegal.
Señor Benny Sevinger ta wordo acusa cu como minister e lo a facilita tereno na personanan a cambio di entre otro: placa, construccion di gym na su cas, remodelacion di su cas, pago di fiesta na hotel. Esakinan ta cargonan sumamente pisa. Si compara e caso aki cu e caso di e anterior Minister di AVP, señor Paul Croes, cu a haya 3 aña di condena, e caso aki ta hopi mas pisa.
Lider di MEP a expresa cu e parti positivo di e caso aki ta, cu Aruba ta conta cu un sistema hudicial cu ta funciona. Ministerio Publico a haci investigacion y a trece e caso dilanti di corte. Corupcion ta existi tur caminda, pero ora cu un Ministerio Publico ta actua, ta indicacion cu, den e caso aki, Aruba ta riba un bon caminda
Ta notabel tambe cu señor Sevinger y su abogadonan ta haci tur esfuerso pa mancha e investigacion. E hecho cu nan ta acusa Minister Rocco Tjon y Minister Endy Croes di ta mete den husticia y a entrega keho. Lider di MEP a declara cu esaki no ta berdad. Niun minister ta mete den husticia. Casonan contra Ex Ministernan di AVP a cuminsa tempo AVP tawata na mando. Señor Dowers tawata e ex-Minister di Husticia e tempo ey y sigur esey no kiermeen cu e lo a duna instruccion pa laga investiga su coleganan di Partido y di Gabinete, señor Paul Croes y señor Benny Sevinger.
Lider di MEP a indica cu e mes no conoce mucho di e caso pero si a tuma nota cu hopi cos ta wordo bisa tocante e caso aki. Ministerio Publico ta esun cu ta atende cu e caso. Pero como abogado, el a indica cu loke ta sosodiendo awo ta proforma, algo di formalidad. Huez ainda mester dicidi cua ta e fecha cu mester cuminsa trata e caso den su contenido.
“Pero, cualkier cu ta e caso, e cargonan cu tin riba mesa awo contra señor Sevinger hunto cu 10 otro sospechoso, ta cargonan sumamente serio y severo. Como Lider di Partido MEP, e Partido cu ta cargando e bandera di integridad pa varios aña, mi mester bisa cu esakinan ta e tipo di cosnan cu nos ta rechasa completamente. Mi ta hopi satisfecho di mira politiconan hoben cu ta afilia na Partido MEP y politiconan hoben cu ta afilia na otro partidonan, ta rechasando corupcion. Y ohala cu mas politico por sali y rechasa corupcion. Especialmente politiconan hoben, studia y inteligente di Partido AVP. Esaki ta e momento, cu como hoben, bo mester lanta para pa principio y kita e mancha mahos aki riba bo. Na e momentonan aki, keda keto ta haci bo complice, casi mes corupto cu Benny Sevinger.
P’esey mi ta hopi orguyoso di nos Partido Movimiento Electora di Pueblo, MEP, su candidatonan, parlamentarionan y ministernan. Nos Partido ta rechasa tur tipo di corupcion y nos lo no cansa di bringa e tipo di practicanan aki. Nos ta traha y percura pa Aruba keda liber di corupcion, liber di influencia negativo cu Partido AVP tin.
Nos a traha riba un programa hopi ambisioso di Integridad pasobra nos kier crea confiansa bek di pueblo den su gobernantenan. Pueblo por ta trankil cu tin un bon Gobierno gobernando nos pais. Partido MEP, nos Gobierno ta compromente su mes pa trece progreso y bienestar pa tur ciudadano di nos pais y percura cu e tipo di corupcion aki pasa pa pasado di berdad”, Lider di MEP Evelyn Wever-Croes a duna di conoce.


text:
Kralendijk- Konseho Insular djaweps atardi a ekspresá desapunto pa e echo ku gezaghèber Edison Rijna no tabata presente den e reunion di Komishon Covid den Konseho Insular. Banda di Gezaghebber tambe tabata ousente diputado Nina den Heyer pa motibu di karentena preventivo, di manera ku no tabata tin ningun miembro di Kolegio Ehekutivo presente pa e reunion.
Rijna di antemano a indiká ku e lo no por tei den Konseho Insular awe, dor ku nan mes momento e tabata bai duna un konferensia di prensa, huntu ku dòkter Luinstra-Passchier.
Daisy Coffie (Frakshon Coffie) a bisa ku e tabata haña lástima ku gezaghèber no tabata tei pa a duna informashon na Konseho Insular. “Tin hopi preokupashon ta biba bou di pueblo ku e subida di kasonan di Covid. Banda di esei tambe nos a tende ku ti e variante britaniko aki na Boneiru, pero nos komo komishon di Covid tin poko informashon”, asina Coffie a bisa.
Coffie a bisa tambe ku e tabata eksperensiá den pasado ku for di ora EBT tabata bèk riba pantaya, Konseho Insular no ta haña masha informashon.
Rèspèt
Esther Bernabela (UPB) a bisa ku e por komprondé ku gezaghèber tabata tin otro kompromiso, pero ku tòg ela eksperensiá ausensia di e mandatario komo un falta di rèspèt.
Abraham (PDB) tambe a bisa ku e ta lamentá ausensia di Rijna. “Nos ta ménos ku 1 siman for di fecha di Elekshon pa Tweede Kamer i niun hende no sa kon esaki ta bai tuma lugá asina Abraham a bisa. Abraham a agregá ku apenas 1 siman pasá a hasi palabrashon konkreto kon lo bai atendé ku e komishon i despues di un siman ya no ta kumpli ku e palabrashonnan.
Lesa tambe:
- Atenshon pa ‘Purple Friday’ na SGB
- Petishon pa e kompensashon pa mucha ku kuido intensivo ta posibel te ku 30 di desèmber 2022
- Konsulta via internèt tokante sosten sosial i kombatimentu di violensia doméstiko i maltrato di mucha
- BONHATA furioso ku e karganan ekonómiko diripiente pa hotel i restorant
- Prevení Zika, Dengue i Chikungunya |Aviso pagá


text:
ORANJESTAD, Aruba
Parlamentario Endy Croes a splika cu Parlamento a ricibi “Termination Agreement” pa asina Parlamento por bay over na duna un “machtiging” esta un apoderacion pa Ministernan concerni esta Minister Presidente, Minister di Finansas y Minister di Infrastructura por actua den e caso aki terminando e contract oficialmente cu CITGO.
Contract firma pa AVP 10 di Juni 2016 “ Definitive Participation Agreement”
Dia 10 di Juni 2016 gobierno di Aruba e tempo aya ( AVP) a firma un contracto di mas di 2000 pagina entre Aruba, RDA, CITGO cual a mara Aruba fuerte na man cu pia sin cu nunka Aruba a gana algo significativo cu e contracto aki. CITGO Aruba mester a renoba y percura pa un re-apertura di e refineria y alaves mester a renoba tambe e terminal. Pa por e sera diferente contractonan aki Gobierno tabata tin mester di un apoderacion di Parlamento e tempo aya na 2016 cual nan a haña tambe. Sinembargo USA a pone diferente enbargo riba tur e doctermaatschappij nan di PDVSA entre otro CITGO unda CITGO no por a jega na financiamento mas pa logra renoba y habri e refineria y tampoko e terminal. Consecuentemente CITGO a expresa su intension serio cu nan no por sigui mas den e condicionnan aki.
Exhoneracion di garantia di 150 miyon:
CITGO Aruba mediante PVDH ( un holding di PDVSA) di acuerdo cu art 11.3 di e contracto official Definitive Participation Agreement mester a duna na inicio di e projecto un garantia di 150 miyon us dollars na RDA ( pais Aruba) pa garantisa su obligacionnan conosi tambe bou di e terminologia “The PDVH Maximum ammount”. Tambe e garantia aki lo cubri cualkier posibel daño na medio ambiente riba e terenonan cu nan lo usa y posiblemente lo por wordo contamina.
Termination Agreement y no Umbrella Dispute Settlement Agreement:
Parlamentario Endy Croes ta splika un poko pakiko a escoge pa Termination Agreement y no e caminda di Umbrella Dispute Settlement Agreement cu ta un caminda cu por cana di acuerdo cu e contracto Definitive Participation Agreement. Escogiendo pa e caminda di umbrella dispute agreement na e momentonan aki debi na e cirumstancianan actual lo ta un caminda demaciado largo, dificil y costoso. Pais Aruba lo mester bringa esaki den arbitrage na New York sin garantia cu bo lo gana mientras por dura pais Aruba alrededor di 5 aña den corte internacional. Escogencia di Termination Agreement ambos partido lo exhonera otro y Aruba mucho mas liher por habri combersacion cu otro partners y expolra ideanan nobo.
Termination Agreement:
Akiden tin dos componente hopi importante. Uno Aruba ta exhonera CITGO (PDVH) di tur futuro claims di maximum 150 miyon us dollars. Como cu practikamente CITGO nunka a habri y opera riba e terenonan aki e daño si constata cu kisas lo tin por ta minimal. Alaves Aruba y CITGO a jega na acuerdo cu lo laga un compania externo hasi un “nulmeting” riba e situacion di e terenonan desde cu CITGO a subi eyriba na 2016 pero nunka a restart operacion te cu awor. Si den e rapport aki por constata cu por tin posibel daño ambiental na e terenonan desde cu nan a usa esakinan CITGO lo responsabilisa su mes pa esaki. Na di dos lugar den e settlement aki CITGO Aruba tambe ta distancia y renucia su derechonan legal pa cualkier claim cu e lo por tin contra pais Aruba ( RDA) di acuerdo cu e proceduranan ancra den e Definitive Participation Agreement.
Gobierno a exigi CITGO cumpli cu empleadonan y debenan fiscal:
Den negosacionnan cu a tuma basta tempo un di e exigencianan di gobiero tabata pa CITGO cumpli cu un pakete decente pa su empleadonan y alaves mester cumpli cu belasting como cu esey ta ancra den ley. Berdaderamente CITGO a cumpli final di Januari cu su empleadonan y a jega tambe recientemenmte na un settlement cu belasting na un suma alrdedor di 17 Miyon dollar.
Di acuerdo cu informacion CITGO debe RDA un suma di alrededor 11 miyon dollar na huur y aki nos mester para keto un rato y pensa si ta bale la pena habri un debate riba esaki y keda kibra cabez akiriba of laga CITGO bay. Parlamentario Endy Croes ta ful di acuerdo pa habri hala y laga CITGO bay pior ainda na e momentonan tan dificil cu Aruba ta encontra su mes aden. Mi ta hopi positivo cu mester un desaroyo nobo pa Sanicolas y oportunidadnan lo habri asina cu gobierno tin e jabi bek den su man pa por negosha. Parlamentario Croes ta hasi un apelacion
Na Parlamento den su totalidad pa trata be tema aki cu tur seriedad pa pronto por duna e apoderacion na gobierno pa nan por atende cu CITGO terminando e contracto habriendo espacio pa retonan nobo cu partnersnan serio.


text:
Polis di Peru a comete “cantidad di abuso” contra manifestantenan, den su mayoria pacifico, mientras nan tabata protesta pa “altamente cuestionabel retiro” di e presidente na e momento ey Martin Vizcarra na november ultimo, e organisacion Human Rights Watch a bisa diahuebs ultimo.
E grupo cu sede na New York a afirma den un rapport riba e protestanan cu e presidente interino Francisco Sagasti, Congreso y polis mester promove un reforma pa garantisa cu agentenan lo respeta e derecho di reunion pacifico.
Un solicitud di comentarionan cu a wordo manda na Ministerio di Interior di Peru no a ricibi un contesta mesora. E minister di e cartera, Jose Elice, tabata di biahe na sur di e pais.
Dos hoben a muri y mas di 200 a resulta herida, algun di nan di gravedad, den e manifestacionnan entre 9 y 15 di november ultimo, segun Human Rights Watch a bisa den un comunicado.
“E declaracion di testigonan y otro prueba pa lo cual Human Rights Watch a haya acceso ta indica cu polis a emplea, varios biaha, forsa excesivo contra manifestantenan”, a indica. Evidencia ta inclui videonan cu ta mustra polis tira gas lagrimogeno directamente na e multitud, a bisa.
Asina mes, evidencia ta indica di un solido y creibel manera cu polis a usa scopet caliber 12 pa tira perdigon di plomo y balanan di glas, den violacion di nan mesun protocolnan, cu ta prohibi e uso di a municion aki, a agrega.
“Presidente Sagasti a duna un importante paso ora a convoca un comision pa mehora e practica policial. Awor su gobierno mester ta lider di esfuersonan pa impedi cu lo comete abuso contra manifestantenan pacifico di parti di e mesun polis cu mester protege nan”, e director di HRW pa America, Jose Miguel Vivanco, a bisa den un comunicado.
Gobierno Peruano a anuncia diaranson ultimo e creacion di un comision multisectorial cu lo propone accionnan na fabor di e victimanan durante protestanan di november.


text:
Eliminá sushi i bo a eliminá foko di sangura
Eliminá sushi i bo a eliminá foko di sangura
Willemstad – Dia 18 di Septèmber 2021 ku ta Dia International di Limpiesa, Servisio di Salú Públiko di Kòrsou (UO G&Gz ántes GGD) ta enfatisá e importansia pa eliminá sushi i speshal kosnan ku ta keda para ku awa aden.
Inspektornan di sangura di THZ a skohe bario di Domi riba e dia International di Limpiesa. Ta di spera ku e bario skohí tin un Aedes aegypti ìndise di kas mas haltu ku 0%. Na momentu di e kòntròlnan por kalkulá e indise. Un indise haltu kier men ku tin hopi kas (un of mas kas) den bario ku fokonan kaminda sangura ta pone weboe aden. Ta e intenshon pa kuminsá Djasabra mainta ku kontròl di kas pa kas den e bario di Dòmi. Kaminda ku topa fòkonan di awa lo eliminá esakinan. Kaminda no por eliminá esakinan lo basha insektisida den esakinan. Ta spera full kopershon di kada habitante. Na final di dia lo publiká e indise ku lo mester ta 0%. Un Ìndise di Kas di di 0%. ta un sifra hopi seif pa evitá un epidemia di kualke di e malesanan manera Dengue, Chikungunya òf Zika. Indise di 0% kier men ku ningun kas den e bario no tin foko(nan) di sangura mas. Ku e akshon aki ta manda un mensahe kla ku por eliminá sangura kompletu dor di elimina tur lokual sangura ta pone weboe aden.
Aki ta sigui algun tèps ku kada habitante mes por hasi.
- Kontrolá paden i pafó di kas pa kosnan ku ta kontené awa. Wak den kura di bo bisiña tambe i informé di e peliger ku kosnan pará ku awa aden por trese.
- Rekohé tur artefakto òf ophetoan ku por kontené awa i tira esakinan afó.
- Obhetonan ku awa aden i no por tira esakinan afó, laba i frega ku un skeiru pa kita e webunan di sangura. Yena tera òf pone larvisida den artefaktonan ku awa aden.
- Chèk tur skòter bou di pòchinan di mata pa bichi/larva di sangura.
- Renbak mester ta hermétikamente será. Ku esaki no por, pone piská den esaki.
- Barínan di awa mester ta bon pa evitá ku sangura ta pone webu den esakinan.
- Warda tur artefakto den kurá manera tayer, drùms, barí, kosnan di plèstik i ko’i hunga di mucha bou di dak di manera awa seru no por yega na esakinan.
- Chèk hit di dak i limpia esaki; saka tur blachi ku por stroba awa di kore.
Por pasa tuma larvisida na servisio di THZ na Piscaderaweg 49 di djaluna pa djabièrnè entre 8’ or di mainta pa 12’ or di mèrdia. Pa mas informashon òf bo tin molèster di sangura, yama THZ na number di telefòn 432 2867 of WhatsApp na: 527 0854.


text:
ORANJESTAD: Diaranson mainta despues di 8 dia largo di reunion presupuesto di pais Aruba pa aña 2023 a wordo aproba pa Parlamento di Aruba. Un presupuesto cu un surplus di 1%, 63 miyon florin.
Minister Endy Croes a indica cu awo porfin nos por cuminsa paga debenan cu nos a hereda. Un presupuesto cu nos ta lamenta cu oposicion 8 dia largo no a participa, no a atende ningun debate, no a haci ningun contribucion y no a haci ningun control. Minister Endy Croes a enfatisa cu e ta orguyoso di coalicion di MEP y RAIZ cu si a tuma tratamento di presupuesto 2023 na serio.
Conluyendo e dignatario ta manda palabranan di felicitacion na Minister President Evelyn Wever – Croes como tambe na Minister di Finansa Xiomara Maduro como tambe pabien na Aruba cu un presupuesto cu a wordo entrega na tempo, na tempo aproba y cu un surplus di 1%. Masha pabien!


text:
HAZAÑA MEGA MUSEO ARUBA 2021
100 dia den Mina di Fosfaat
Oranjestad- Fundacion Museo di Antiguedad nos Bieunan Aruba (FMANBA) ta presenta na pueblo di Aruba un evento di ‘Hazaña Mega Museo Aruba 2021. Manera nos a bin ta prepara pa e tremendo Hazaña di Sr Henry ‘Heintje’ Ras, kende lo bay haci e hazaña aki door di keda 100 dia den e Cuebanan di Mas Grandi di Aruba, cu ta e Mina di Fosfaat p’asina recauda fondo p’e Mega Museo Aruba (FUNDACION MUSEO DI ANTIGÜEDAD NOS BIEUNAN).
Un tiki di e Mina di Fosfaat di Aruba
Sr. Henry ‘Heintje’ Ras tin basta aña caba ta haci tournan den Mina di Fosfaat, tanto pa nos hendenan local y turista.
Tabata na aña 1873 cu Sr. J.H. Waters Gravenhorst a descubri Fosfaat na Sero Colorado y na Sero Colebra. E tempo aya cu e Trein di ARUBA PHOSPHAAT MAATSCHAPIJ (AFM) cu a wordo funda den december na aña 1879 tabata transporta e fosfaat pa e barconan. Un totaal di 20 Wagon a ser uza pa transporta e Fosfaat. A traha un rail di tram di 6 kilometer for di e Mina na Sero Colorado te na e waf di San Nicolaas p’asina transporta e fosfaat p’e wordo exporta den barconan di bela pa Francia, Inglatera, y Spañe.
E Fosfaat tabata tin Acido Fosforico den dje, di cual e la wordo uza como e.o. Fertilisante pa mata.
Pa 15 aña mas un otro 15 aña fosfaat a wordo saca fo’i Aruba y a exporta esaki..
Esaki ta djis un tiki di e historia. Y sr. Henry ‘Heintje’ Ras semper ta bisa: E muchanan y pueblo di Aruba tin derecho di sa di nos historia!
Awo nos ta dilanti di un evento cu lo ta e Hazaña Mega Museo Aruba 2021 caminda cu Sr. Henry ‘Heintje’ Ras, kende for di hopi aña caba banda di ta un bombero di profesion, ta un coleccionista di artefacto y obhetonan hopi anticua y historico. Tambe e tin un coleccion di varios autonan classico y di basta aña bieu. Pa medio di tur e coleccionnan aki su cas a bira un cas museo. Riba dia 3 di mei 2019 el a funda Fundacion Museo di Antiguedad Nos Bieunan Aruba cu ta situa na su propio cas na Rooi Master # 5-E na Brazil.
Pero Sr. Heintje Ras tin un deseo, un soño, un pasion e mundo aki di colecciona articulonan, artefacto y obhetonan hopi anticua y historico, manera disconan, tocadisco, diferente hero di strika, telefoonnan, camaranan, machin di mula, machin di cose, etc. y su cas a bira chikito pa tur e inventario cu e tin di coleccionnan bieu.
E Hazaña Mega Museo Aruba 2021 ta e evento cu Sr. Heintje Ras ta desea di realisa no solamente pa recauda fondo pa yega na su edificio di Mega Museo Aruba, sino tambe pa pone Aruba su nomber na laira. Esaki door di haci e hazaña aki tambe ta pa kibra recordnan mundial internacional den e Buki di ‘Guinness World Records’. Nos ta un grupo di boluntarionan cu ta apoyando y preparando esaki pa Sr. Heintje logra su soño di un Mega Museo. Caminda cu Sr. Ras lo bay ta keda 100 dia den e Mina di Fosfaat na Seroe Colorado, bou di tera den e tunnel di e mina na unda cu lo e drenta dia 2 di october 2021 y sali riba dia 9 di januari 2022 pa kibra e record mundial. Nos ekipo ta conta masahistanan, sr. Willy Willems y nutricionista profesional, sr. Rene Wild, kende ta certified personal trainer y precision nutricision level 1 y 2 nutricionist, su huisarts, ex-hefe di bombero, sr. Jaime Lacle, kende ta pensionado, Director di BRA, sr. Rino Hermans y su Departamento lo haci un training durante e hazaña y boluntarionan balente. Nos ta spera cu pueblo di Aruba, comerciantenan, sectornan di turismo, hotelero, banconan y un y tur apoya e yiu di tera aki den su hazaña pa logra e fondonan pa realisacion di un Mega Museo Aruba.
For di awo caba lo por cuminsa na haci donacionnan online riba e cuenta di Banco
RBC # 7700000100257292 of yama 7330270 of 5632121
Sr. Janiro ‘Ataniro’ Eisden lo percura pa e eventonan musical durante e 100 dianan y nos ta spera cu nos artistanan grandi lo forma parti y apoya e evento aki. Nos ta desea di gradici sra. Kamini Kurvink, kende a acepta mesora pa e luga Kamini’s Kitchen ta e cede di encuentro y reuni cu prensa di tanto local como internacional.
E bon noticia aki pa Aruba lo crea un union fuerte den nos comunidad Arubano.
Na nomber di Fundacion Museo di Antiguedad Nos Bieunan Aruba y staf di Hazaña Mega Museo Aruba 2021 nos ta desea Sr. Henry ‘Heintje’ Ras tur clase di exito!
Stanley Dabian
Miembro di e Staf di Comision Organisado
Hazaña Mega Museo Aruba 2021
13 juli 2021.
Heintje Ras ta papia di su hazaña
Awe riba 13 di juli 2021 mi ta anuncia e hazaña. E ta un hazaña cu ta bay pone Aruba su nomber ariba plataforma internacional y tin como meta pa recauda fondo pa traha na un Mega Museo pa Aruba.
Esaki ta un evento cu mester a tuma luga 1 aña pasa caba. E ta un hazaña di 100 dia. E momento cu mi drenta mina di fosfaat mi lo mester tene na cuenta cu un serie di exigencianan pa cumpli cu nan, entre otro:
• No por wak solo ni luna
• No mag di tin kampvuur eybou.
• No por tin Wifi, sin coriente
• No mag di tin telefon of tablet
• Sin cuminda; solamente awa cu fruta
Mi tin cu gradici e team grandi cu mi tin mi tras y e boluntarionan. Henter e team aki lo bay sostene mi ora cu mi t’ey bou den e mina di fosfaat.
Dicon 100 dia?
Mi yiu Alzacary Ras a bis’ ami cu e World Record ta 69 dia, anto ora e la mustra mi esaki y a bin cu e idea pa kibra e world record aki cu 70 pa 80 dia e ta haci e evento mas atractivo. Un amiga, Vivian Kock a bisa mi, pa mi bay 80 dia, dicon min por bay 100 dia di biaha? Eynan a bini e 100 dia cu awe nos ta papia di dje.
World Guinness Book of Records ta exigi pa tin huisdokter cu ta disponibel den 15 minuut ora cu yame den caso di emergencia. Ami a scoge pa ta ekipa cu 2 dokter di cas y Rode Kruis pa yuda den caso di emergencia. Cuerpo di Bombero cu ta bay midi e oxigeno eybou a traves di nan ekiponan sofistica.
Mi lo baña cu awa di ijs, lauw y pa haci mi necesidadnan, mi lo tin hemchinan special y lo tin hende cu tur dia lo deshaci di nan y trece nobo. Mi no mag di tin cama, ni airco, ni fan. Kisas den forma di kot pa mas safe contra pica di bestia.
Mi ta preparando mi forma di come door di un programa cu Rene Wild lo traha , comiendo fruta y likido den e dianan cu mi lo ta den e mina di fosfaat.
Esaki ta bay ta un proyecto cu e fundacion ta haci riba su mes?
Pa 4 aña mi a cana tras di gobierno pa un edificio of un tereno pa traha un Museo y mi no a logra haya ayudo for di Gobierno .
E suma cu mi mester pa realisa e proyecto aki ta 2.5 miyon florin, sinembargo mi no ta bay pa recauda 2.5 miyon florin cu e hazaña aki, pero cu si mi lo por haya e suma suficiente pa mi por start cu e mega museo pa Aruba. Banda di esaki mi tin fondonan caba disponibel pa wordo deposita riba cuenta di e fundacion, pero pa esaki e hazaña tin cu bay ON.
Door di esaki mi a dicidi cu mi ta bay logra esaki riba mi mes sin ayudo di gobierno, pero cu donacionnan nacional y internacional.
E por bay bon y e por bay malo, pero mi meta final ta pa recauda fondo y traha un Mega Museo pa Aruba.
Henry ‘Heintje Ras
Presidente di Fundacion Museo di Antiguedad nos Bieunan
Rooi Master # 5-E
563 2121


text:
Ken nos ta?
Soccer Institue Aruba ta un scol di futbol cu a ser funda na aña 2015, pa un grupo di profesional, cu experiencia den enseñansa di e deporte aki, den fasenan formativo aki na Aruba y na Hulanda.
SIA tin un ekipo tecnico altamente cualifica, cu experiencia den training internacional. SIA su meta ta pa mehora e habilidad tecnico den muchanan entre 6 cu 14 aña, dunando e muchanan aki entrenamento suplementario, banda di nan entrenamento regular cu nan club. Training ta tuma lugar den grupo di maximo 12 mucha, basa riba nan habilidadnan tecnico individual. SIA ta uza diferente manera pa siña e hungador, pa logra un experiencia maximo di enseñansa.
Cada les ta enfoca riba 2 fase di e wega (atake y defensa) y e pasenan di un fase pa e otro.
E tecnicanan basico riba cual nos ta enfoca ta:
Mehora e implementacion maximo di tecnica cu ta existi den futbol: core cu e bala, control, pase, kita bala y tira.
Domina e tecnicanan: air game, e definicion di gol, technical, pase di banda y tecnica di defensa.
E uzo di diferente tecnica dependiendo di e situacion real di wega y crea patronchi motorico apropia pa responde den algun situacion tactico. Nos metodo di entrenamento ta incorpora diferente tecnica cu nan ta siña den diferente paso teniendo e wega di futbol semper den mente.


text:
Mahuma – Diadomingo den careda di 3 or di marduga a sosode un accident net pabou di rotonde Mahuma. Un pickup Chevrolet S10, lo tabata biniendo di pabou y pa un of otro motibo a bira full na su man robes y a dal hopi duro contra e muraya di bloki. E impacto fuerte a kibra un parti saki pasa over di dje, crusa e caminda y a drenta mondi.
E chauffeur tabata herida, mesora a pidi pa presencia di ambulance y polis. Riba e caminda a keda un cantidad di pida pida blokie gespart. Un poco su tras tabata biniendo un van blanco y e chauffeur no a mira na tempo e blokienan riba caminda y a pasa ribanan, kibrando un tire di su auto.
Pis y ambulance a presenta na e sitio.
Ambulance a transporta e homber pa hospital.